Erdi Aroko dorretxeen elementuak dituzten jauregi barrokoak eta landa-etxeak aurki daitezke Okondon. Aipagarriak dira XVIII. mendean eraikitako landa-etxeak. Auzoei dagokienez, hauek dira eraikuntza aipagarrienak: Iruleta auzoan Iruleta baserria zegoen. Sute baten ondorioz suntsituta geratu zen. Oso bao interesgarriak zituen, aitoren etxe batetik ekarriak, ziurrenik, Ospín de Urquijo dorretik, 1772 urtean enkantean ateratakoa.\nBasualdon harri-hormazko baserri tipikoak aurki daitezke. Baserri horiek bao eta ertz harlanduak, ateburua duen ateak, ate gaineko egurrezko balkoiak eta leiho laukizuzenak izaten dituzte. Teilatuak hiru edo lau isurbidekoak izaten dira.\nGomestegi baserriaren teilatuko hegalak deigarriak dira oso. Bi isurialdekoa da teilatua eta egurrezko lau jabaloik edo besok eusten diote.\nArenalen Mendietarren jauretxea dugu. Euskal landa-jauregi tipikoa da, XVIII. mendekoa. Oinplano laukizuzena du, eta beheko solairua, solairu nagusia eta ganbara ditu. Harri-hormaz egina dago, eta ongi landutako harlanduzko lana du baoetan, eskantzuetan, beheko solairua eta lehenengoa bereizten dituen inposta-lerroan, balkoiaren mentsuletan eta erlaitzetan. Hiru ardatz bertikal ditu eta horietan daude baoak erregulartasunez ezarrita. Erdiko ardatza da aipagarriena; izan ere, oso sarbide zabala, eta balkoi eta arrapala-lehoidun armarri dotoreak ditu. Balkoiaren forjatutako burdin lana eta leihoetako burdinsareak ere aipagarriak dira.\nArenaleko gainerako eraikinak XIX. eta XX. mendekoak dira: Ikastola, Benito Etxea eta estilo erregionalistako txaleta.\nIrabien auzoko El Puente etxetzarra XVIII.-XIX. mendeko oinetxe da. Oinplano karratua du eta hiru altuera. Harri-hormaz egina dago, harlanduzko lana erabili da baoetako markoetan eta eskantzuetan. Fatxada simetrikoa da atari-balkoi-armarri ardatzetik gora eta hutsarteak modu orekatuan daude banatut\nOlabarrieta baserriak Euskal Herriko landa-eraikuntzaren ereduak ditugu. Zaharrena XVII.-XVIII. mendekoa da, harri-hormaz egina eta egurrezko eta pinoi irekizko egitura oso interesgarria du. Bigarrena, berriz, XVIII.-XIX. mendekoa da. Egurrezko bi balkoi ditu fatxadan. Bata sinplea, eta bestea, goikoa, jarraitua. Bigarren balkoi horrek fatxada osoa hartzen du. Biek dituzte bi isurialdeko teilatu zabalak.\nIzalde ibaitik hurbil daude Olabeaga eta Onzabetxe baserriak. Harri-hormazko eraikuntza sendoak dira. Harlanduzko lana dute baoetan eta eskantzuetan. Hiru solairukoak dira biak. Fatxadan modu orekatuan daude banatuta bao laukizuzenak. Teilatuak lau isurialdekoak dira.\nBehealdeko Gaztiartu baserria, Gaztiartu dorrea zegoen lekuan eraiki zuten. Dorrea XV. mendearen bigarren erdialdean altxa zuten. Orubea Barretxegurendarrena zen. Dorretxe horren aztarna ere badugu baserrian: arku konopialeko leihoa.\nMalkuartu auzoan dago XVIII. mendeko Aguirre baserria. Bi isurialdeko teilatua du, egurrezko egitura eta ganbara goratua.\nEguia baserria oinplano karratukoa da, harri-hormazkoa eta hiru solairukoa. Baoak modu orekatuan daude banatuta. Lau isurialdeko teilatua dauka.\nAspuru baserria XVII. eta XVIII. mendeko eraikuntza xumea da, harri-hormazkoa eta egur egiturazkoa. Bi isurialde ditu teilatuak eta horietako bat luzatu egiten da eta gune estalia sortzen du.\nOlariaga baserria, hau ere Malkuartukoa, hiru solairuko eraikuntza tipikoa dugu, harri-hormazkoa eta baoetan harlanduzko lanekoa. Inskripzio bat dauka eta bertan eraiki zuten urteari buruzko erreferentzia egiten da, 1783ari buruz hain zuzen ere.\nZudibiarte auzoan dago XV. mendeko Zudubiarte dorrea. Oinplano karratua du, eta oso bao gutxi ditu altxaeretan. Altxaerak oso txikiak eta itxura bat baino gehiagokoak dira: saietera, arku konopialekoak, arku beheratukoak eta ateburudunak. Fatxadan apaindutako bi moldadura ikus daitezke. Kanpoaldeko patiotik lehengo solairura irits daiteke oraindik ere. Inguruan izen bereko zubia dago, eta dorreko jauntxoek kontrolatzen zuten zubia, inolako zalantzarik gabe. Gaur egungo zubia XVIII. mendekoa da, Okondoko beste zubi batzuk bezalaxe.\nAretxagan Eskalza baserria dugu. Oso zaharra da, XVII.-XVIII. mendeetakoa. Fatxadaren goialdean egurrezko egitura du eta beheko solairua harri-hormazkoa da. Hegatza oso goratua da, eta bi isurialdeko teilatua du.\nAretxaga jauretxea XVIII.-XIX. mendeetako eraikuntza da, eta eskualdeko beste jauretxe batzuk bezalaxe, beheko solairua, lehenengo solairua eta ganbara dauzka. Hiru ardatzetan banatzen dira bao laukizuzenak. Erdiko ardatzean harlanduzko lan dotoreko ataria, forjazko balkoia eta armarria daude. Goialdean hegatz goratua dago, zizelkatutako zuburuak dituena, eta lau isurialdeko teilatua.\nIzaga baserria Okondoko nabarmenena dugu -zaharra eta ederra benetan-, XVII. eta XVIII. mendeetako landa-arkitekturaren eredu. Beheko solairua harri-hormazkoa da eta gainerakoek egurrezko egitura dute. Aipagarriak dira harlanduzko laneko hesidun eskantzuak. Eskantzu horiek eraiki ziren ganbara goratuari eta eskuinaldeko hesiko armarriari eusteko. Fatxadan hainbat alturatako hegalkiak aurkitzen dira. Garaiko beste baserri batzuen antzera, bi isurialdeko teilatua du.\nSan Román auzoan aipagarriak dira Aspuru baserriak, XVIII. mendean garatutako bi joeretakoak. Batak bi isurialdeko teilatua du, gogorgune irtenean teilatu hegala eta fatxada erdian balkoi irtena. Bestea, berriz, oinplano karratukoa da. Lau isurialdeko teilatua du, harri hormazkoa, eta harlanduzko lana baoetan eta eskantzuetan. Azken baserri horrek bao bateko harlanduan eraikuntzaren urtearen berri ematen duen inskripzioa du: 1739.\nXIX. mendean eraikitako Arana baserria -handia bera- hiru solairukoa da eta leiho laukizuzenak dauzka, hegalkietan ongi banatuak.


Martxaren helburua bikoitza da: alde batetik, natura-ondarearen inguruko ezagutza zabaldu nahi dute eta, bestetik, mahai gainean jarri proiektuen arduradun diren enpresa eta agintariek ez dituztela errespetatzen ingurune naturala babesteko figurak, interes ekonimiko pribatuak tarteko: “gure agintarien kasuan, badirudi enpresa pribatuen interesak lehenesten dituztela erkidegoaren interesen aurretik”. Arkamo mendilerroari dagokionez, “hirugarrez ari dira saiatzen zentral eolikoa jartzen; enpresa berberak dira, izen desberdinekin. Kontserbazio Bereziko Eremuetan haize-sorgailuak jartzea debekatuta izan arren, badirudi enpresa horiek behar beste aldiz errepikatuko dutela erantzuna baiezkoa izan arte”.\n“Europako Natura 2000 Sarea” naturagune Babestua


'Gipuzkoan Eginak' sailaren bosgarren atala, Tolosari buruzkoa | El Diario Vasco\nGipuzkoa'Gipuzkoan Eginak' sailaren bosgarren atala, Tolosari buruzkoa\n'Gipuzkoan Eginak' sailaren bosgarren atala, Tolosari buruzkoa\nPapergintzak bizirik jarraitzen du Tolosan. Argazkian, Aralar paper-fabrika. / IÑIGO ROYO\nHiriko industriaren iragana eta geroa aztertzen dituen ikus-entzunezkoa urriaren 18an estreinatuko da Topic zentroan\nSábado, 13 octubre 2018, 16:50\nGipuzkoako gizarteak «belaunaldiz belaunaldi erakutsi duen gaitasuna, baita ezagutzaren alde egin dituen ahaleginak eta apustuak» erakutsi nahi ditu Foru Aldundiko Ekonomia Sustapeneko, Landa Inguruneko eta Lurralde Orekako departamentuak 'Gipuzkoan eginak' ekimenaren bitartez. Ekimena ikus-entzunezko sail bat da, gaitzat hartzen dituena «lurraldeko industriaren iragana eta oraina eta geroa aztergai duena». Izan ere, Aldundiak dioenez, «Gipuzkoako gizon-emakumeek funtsezko lana egin izan dute gure ekonomiaren garapenean. Haiek dira lurralde honek duen baliorik garrantzitsuena, eta Foru Aldundiak lan hori aitortu eta sustatu nahi du».\n'Gipuzkoan Eginak' sailaren bosgarren atala Tolosara iritsiko da, urtarrilaren 18an Topic zentroan estreinatuko den ikus-entzunezko baten bidez. Gazte baten eskutik, «etengabeko berrikuntza uztartzen duen enpresa-ehun tolosarraren historia eta etorkizuneko desafioak emango ditu ezagutzera» eta 'papergintzaren hiriburu' ezagutu izan den hiriaren bilakaera aurkeztuko du. Oria ibaiaren ertzean, uraren inguruan garatu den hiri bat, «historian zehar ekonomia aktibitatearen ikuspegitik dinamismo nabarmena erakutsi duen gunea. Tolosa betidanik nabarmendu da bertako merkataritza eta manufaktura indarragatik. Tradizio horren eskutik papergintzaren garapen gune oso garrantzitsu bilakatu zen eta, gaur egun, bertako enpresak, berrikuntza eta teknologia aurreratuen aldeko apustuari esker, nazioarteko merkatuetan ahalmen handiz lehiatzen dira hainbat alorretan».\nAinhoa Aizpuru Ekonomia Sustapeneko, Landa Inguruneko eta Lurralde Orekako diputatuak azaldu duenez, «gure lurraldeak baditu enpresa asko, adibide gisa, berrikuntzaren eta internazionalizazioaren alde apustu egiten dutenak, krisi globaleko testuinguru batean, eta lortu dutenak beren enpresa-jarduerei norabide berri bat ematea». «Egindako ahaleginagatik, gizon-emakume horiek aitorpen publikoa merezi dute; beraz, orain arte egin izan dugun bezala, haien lana ikusarazi nahi dugu, eta lan horren balioa azpimarratu, 'Gipuzkoan Eginak' sailaren bitartez, hain zuzen ere», laburbildu du.\nBosgarren atal honetan hiriaren bilakaera egituratu duten zenbait enpresa historiko eta berritan barrena bidaia egingo da, eta etorkizunari ere begiratuko zaio, batez ere, Tolosan enplegua eta ongizatea sortzearen aldeko apustua egiten jarraitzen duten enpresen eskutik. Hori guztia datorren ostegunean, hilaren 18an, arratsaldeko 19:00etan ikusi ahal izango da Topic zentroan. Emanaldiaren ondorengo solasaldian parte hartuko dute, bideoko protagonistez aparte, Tolosako alkateak, Olatz Peon Ormazabalek, eta Gipuzkoako diputatu nagusiak, Markel Olanok.\n«El día nos ha salido perfecto, pero las aves hoy no están por pasar» Del calor al aviso amarillo por lluvias


TXIKIMUNDI | Elkar Argitaletxea TXIKIMUNDI – Elkar Argitaletxea\nBilduma: Eskola txikiak\nPoemaz eta ipuinez osatuta dago batez ere. Azkeneko orrialdeetan igarkizun batzuk ere sartu dira, neska-mutilek burua pixka bat neka dezaten eta hemendik eta handik erantzunak bilatzen saia daitezen. Liburu honetan parte hartu duten bost egileek haur literaturan esperientzia handia dute, eta horrek liburuaren kalitatea bermatzen duela esan daiteke beldurrik gabe. Iñaki Martiarena, “Mattin”en koloretako ilustrazioak ere aipagarriak dira. Grazia berezia ematen diote testuei, apaindu bakarrik ez jantzi egiten dute liburua.


Donostiako galdeketa babesteko adierazpena sinatu dute EAJk eta EH Bilduk - Irutxuloko Hitza : Irutxuloko Hitza\nDonostiako galdeketa babesteko adierazpena sinatu dute EAJk eta EH Bilduk\nAzaroaren 18an Gure Esku Dagok Donostian egingo duen galdeketaren aldeko adierazpena sinatu dute EAJren eta EH Bilduren udal taldeek. “Begi onez ikusten dugu azaroaren 18ko galdeketa, eta are gehiago, dei egiten diegu donostiar guztiei bertan parte hartzera eta iritzia agertzera. Herri bat garelako, erabakitzeko eskubidea dugulako eta herritarron garaia delako”, dio adierazpenak.\nDonostiako galdeketak “donostiar ororen bilgune” izan nahi duela azpimarratu dute. “Erabakitze eskubidea, emaitzaren gainetik, gizarte kohesiorako tresna egokiena da. Nolako Euskal Herria nahi dugu, udalerri bakoitzetik hasita”.\nErabakitze ariketa bat aurrera eramateko “guztion parte hartzea ezinbesteko baldintza” dela adierazi dute bi alderdiek. “Azaroaren 18an erabaki nahiaren espresio izango gara eta ezberdinen arteko topagune”.\nAdierazpena salatu du PPren udal taldeak. “Ergelkeria bat da galdeketa, eta alkatearen jarrera arduragabea da egitasmo hau babesteagatik. Izan ere, sektarioa eta ideologizatua da. Donostiarrak bitan banatzen ditu eta ez dio erantzuten egiari zein errealitateari”.\nAldi berean, alderdi popularrak galdera bat zuzenduko dio asteleheneko batzordean udal gobernuari. “Jakin nahi dugu ea Dbus konpainiaren zuzendaritzak baimendu duen Gure Esku Dagoren publizitate kanpaina bat kontratatzea. Hori horrela bada, guztiz salagarria izango litzateke”.


Homeopatiaren aldekoak eta aurkakoak | elinberri\n2016. maiatzak 2 Botikagintza - Pello Iturria Sarasibar\nBartzelonako Unibertsitateak 2004tik ematen zuen homeopatiako masterra aurten bertan behera utzi du, ebidentzia zientifikorik ezagatik. Erabaki horrek bazterrak nahasi ditu. Berriro ere homeopatiak hautsak harrotu ditu.\nSamuel Hahnemann medikuak homeopatia sortu zuen, 1796an. Antzekotasunaren legean oinarritzen da, hau da, medikamentu batek gaitz bati aurre egiteko, antzeko sintomak sorrarazi behar ditu gorputzean. Diziplina terapeutiko honen helburua gaitzei aurrea hartzea, tratamendua ematea eta gorputzaren berezko ahalmen sendatzailea estimulatzea da. Kaltetuta dagoen gorputzaren atal zehatzari edo gaitz zehatzari tratamendu eman beharrean, medikamentu homeopatikoak nolabait gizabanakoaren asaldura bere osotasunean hartzen du.\nHomeopatiaren sendatzeko ahalmena dela eta, askotan sortzen da eztabaida munduko edozein herrialdetan. Horiek horrela, Bartzelonako Unibertsitatearen erabakiaren karietarat, Juan José Rodríguez Sendín, Espainiako Medikuen Erakundeko presidenteak esan du homeopatia inolako ebidentzia zientifikorik ez duen prozesua dela, eta medikuntzaren mundukoa ez dela, sinesmenen mundukoa baizik. Valèrie Poinsot, Boiron homeopatia-enpresa ezagunaren zuzendariak, berriz, esan du medikamentu homeopatikoen akziobideak ikertzen segituko dutela, horiek frogatuta duten sendatzeko ahalmena hobeto defendatzeko.\nProfesional sanitario askok uste dute Osasun eta Zientzia Fakultateek ebidentzia zientifikorik ez duten diziplinak ez dute irakatsi behar. Homeopatiaren aurkakoek esaten dute prozesu horren zenbait kontzeptu eta fisika eta kimikaren kontzeptuak bateraezinak direla, zenbait erremedio homeopatiko hain diluituta dauden non substantzia eraginkorraren molekularik jadanik ez duten, eta uste dute produktu horien eragina plazeboenak baino handiagoa ez dela. Plazeboak osagai sendatzailerik ez duten substantziak dira, baina pazientea erabat sinetsita baldin badago plazebo hori sendatzen duen medikamentu bat dela, baliteke plazebo horrek eragin sendatzailea izatea. Sugestiaren munduan sartzen gara.\nBadira, bestalde, homeopatia elkarte asko, anitz mediku, farmazialari eta albaitari homeopatak. Sanitario hauek esaten dute homeopatia medikuntzaren alderdi bat dela, patologia askotan erabiltzen dena eta gaitzari aurre egiteko baliabide terapeutikoak handiagotzen dituena. Mediku homeopaten arabera emaitza onak lortzen dira patologia akutuetan, esaterako, gripea, eztula, beherakoak, migraina-krisiak, baita patologia kronikoetan edo tratatzeko zailak diren gaitzetan ere, hala nola, alergiak, dermatitisa, asma, erreuma edo antsietatea. Homeopatek gaineratzen dute milioka gizakik medikamentu homeopatikoak hartzen dituela munduan, medikamentu seguruak direla, emakume haurdunek, haurrek, adinekoek, paziente polimedikatuek eta zenbait tratamendu kontraindikatuta dituzten pazienteek ere hartu ahal dituztela.\nMedikamentu horien legezko egoerari dagokionez, Medikamentuen eta Produktu Sanitarioen Espainiako Agentziak medikamentu homeopatikoei buruzko arautegiaren zirriborroa jakitera eman zuen, 2013ko bukaeran. Zirriborro horren arabera, medikamentu homeopatikoak eta laborategi ekoizleak kontrolatu eta ikustatuko dira, eta medikamentu horien kalitatea eta segurtasuna ebaluatuko dira, baita zenbait kasutan, horien eragina ere. Proiektu hori ez da oraindik onartu. Europan, produktu homeopatikoak araututa daude, 1992tik. Izan ere, zuzentarau batek erregistratzera behartzen ditu. Espainian, zuzentarau hori erregulatu zen Errege-dekretu baten bidez, 1994an. Dekretu hori esker, eta berariazko arauketa onartu arte, jadanik komertzializatuta zeuden produktu homeopatikoak baimenduta daude eta gaur egun anitz errezetatzen eta dispentsatzen dira.\nPedro Iturria Sarasibar


Programa zabala antolatu du Saltoko Euskaldunen Taldea EEak Pascual Harriague omendu eta bere ekarria ezagutarazteko\nHarriague Upeltegia, Ardo Finaren X. Aretoaren inaugurazioan\nMota askotako ekintzak egin ditu Uruguaiko Salto herriko euskal etxeak Pascual Harriague omentzeko: Gernikako Bonbardaketaren 80. urteurren zeremonia, Ardo Finaren X. Aretoaren inaugurazioa –Argentinako Ibaiko Izarra Euskal Etxeko dantzariak lagun– eta ‘Euskaldunak Hego Amerikako ardogintzan’ izenburuko hitzaldia. Euskal elkarte saltotarretik jakinarazi digute, gainera, dagozkion izapideak ari direla egiten, lur eremu bat eskuratu eta bertan ‘Gernika Gunea’ izeneko pasealekua sortzeko.\nSalto, Uruguai. Lan handia egiten ari da Saltoko euskal kolektibitatea Pascual Harriague hazpandarraren Upeltegia eta lapurtar honek herrian utzitako jardunaren aztarnak berreskuratzeko; ahalegin horretako parte, Harriagueri buruzko ekitaldietan, herritarrei begirako hainbat proposamen egin dituzte azken asteotan euskal gizataldeko ordezkariek.\nOrain bi aste, apirilaren 26an, Gernikako Bonbardaketaren 80. urteurreneko egun berean, ‘Gernika, el bombardeo’ izenburuko dokumentala proiektatu zuten Euskal Etxearen egoitzan. Filma eman aurretik, harrera hitzak zuzendu zizkien EEko lehendakari Luis Zalduak Gernika gogoan bildutako lagunei.\nApirilaren 28an, berriz, Ardo Finaren X. Aretoaren inaugurazioa egin zuten "Bodega Harriague-Km 0 del Tannat" delaako Kultur Gunean; hori, Saltoko Euskaldunen Taldeak Euskal Herriko Unibertsitateko UNESCOko Kultur Paisaiak eta Ondare Katedrarekin batera bultzatutako Uribarri proiektuaren baitan. Udaleko eta Euskal Etxeko agintarien aurkezpenak egin ondoren, Concordiako Ibaiko Izarra Euskal Etxeko Gazte Lurra taldeak euskal dantza erakustaldi bat eskaini zuen.\nMaiatzaren 2an, azkenik, ‘Euskaldunak Hego Amerikako ardogintzan’ izenburuko hitzaldia eskaini zuen Luis Vicente Elías Pastor adituak. Hitzaldiaren ostean, ardo eta pintxo dastaketa egin zen Salto hiriko 18 de Julio Merkatuko egoitzan.\nHarriague Upeltegia izan zen eremu eta eraikinak berreskuratu eta kulturalki abian jartzeko bidean orain arte egindako lanek urrats berriak ematera animatu dituzte saltotarrak. Oraingo proiektua, eremu zabala eskuratzea da, bertan ‘Gernika Lekua’ izeneko pasealekua eraikitzeko asmoarekin. Zalduak EuskalKultura.com-i azaldu dionez, “Amaitutakoan, Euskal Herriarekin lotuta dauden zeremonia guztiak toki horretan egingo genituzke; are gehiago, posible bada senidetza lortu nahi genuke Gernika eta Saltoren artean eta Pasealekuan Gernikako Haritzaren kimua landatu”, jakinarazi digu Saltoko Euskaldunen Taldea-ko lehendakariak.\nPascual Harriagueren omenezko hilabetea\nGernika, koadro bat baino gehiago\nArdo Finaren X. Aretoaren inaugurazioa\nEuskal dantzak euskal upeltegian\n“Euskaldunak Hego Amerikako ardogintzan”


"Krisientzat ez daukagu errezetarik, baina asko dibertsifikatu dugu beti" - Aia orio - Karkara.eus\n"Krisientzat ez daukagu errezetarik, baina asko dibertsifikatu dugu beti"\nOnintza Lete Arrieta 2020-10-15 10:00\nEsnal, bere estudioko gela batean (Onintza Lete Arrieta)\nDiseinu eta ingeniaritza enpresa daukate Esnal anaiek Orion. Txinako gobernuak Xiong’An hiria eraldatu egin nahi du 2030erako, ondoren beste hiriak ere berdin garatzeko, eta lehiaketaz aukeratu du proiektu onena; bigarren gelditu dira oriotarrak.\nAsier Esnalek Igor eta Mikel anaiekin batera dauka Dhemen diseinu eta ingenieritza estudioa Orion. 400dik gora proiektu egin dituzte hogeita bost urteko ibilbidean: itsasontzi, kasko, moto...diseinuetatik hasi, makina erreminta sektoreko makinetatik pasa, eta Iberdrolarentzako kotxe elektrikoak kargatzeko hornitegietara arte. «Baita gorputzerako krema enpresa txiki-txiki batentzako potetxoa diseinatu ere», gehitu du Esnalek. Azken hilabeteetan, proiektu potoloak ere eduki dituzte esku artean. Izan ere, Txinako gobernuak Xiong’An hiria aukeratu du etorkizuneko hiriaren proiektua egiteko, eta oriotarrak bigarren gelditu dira hiri horretarako kale altzariak diseinatzeko lehiaketan.\nZertan datza zuek aurkeztutako proiektua?\nDuela bi urte hango arkitektura talde handi batzuekin 2030. urterako hiri baten diseinu orokorra egin zuten, etorkizunean egingo diren hirientzat eredugarri izateko arlo guztietan, batez ere teknologikoki, baina baita hiria planteatzeko modua bera, energia berriztagarrien gaia, etab. Proba egin nahi dute, eta ondo badoa, beste hirietan ezarri. Eta etorkizuneko hiri hori diseinatzerakoan, eta hor sartzen gara gu, behar dituzte erabaki nolakoak izango diren ekipamendua edo kaleko altzariak: autobus geltokiak, kale-argiak...\nProiektu interesgarria dirudi. Beste herrialdeak ere ari dira halako egitasmoekin?\nBadaude antzeko esperientziak bai Europan, bai Amerikako Estatu Batuetan, baina beste era batera; ez hiri oso bat, baina probak egiten dira gauza zehatzetan, eta gero zabaldu egiten dira. Txinan, berriz, Xi Jinping presidenteak hori bultzatzen badu, inpaktu ikaragarria dauka, eta esan badute 2030ean hiria prest egongo dela, egin egingo dute.\nZuek flyscharen kontzeptua sartu zenuten aurkeztutako proiektuan. Nola laburbilduko zenuke zuen lana?\nGuretzat, diseinu prozesuan, inportanteena da hasierako kontzeptuak fundamentua edukitzea, oinarri sendo bat. Behin hori lortuta, diseinua etorriko da. Igorrek segituan ikusi zuen lotura ona eduki zezakeela flyscharekin. Zergatik? Bada, hiri horren bihotza bezala delako ura: laku eta padura izugarri handiak ditu. Eta beraiek nahi zuten, ohi den bezala, sustraiak ere erakustea teknologiarekin batera. Beraz, flyscharen bitartez azaltzen genuen nola denboraren joanarekin lurra higatzen den, eta azaltzen diren guretzat gakoak diren figurak: estratu edo geruzak. Diseinua geruza horietan oinarrizen da. Gainera, flyscha ez da Zumaia inguruko fenomenoa bakarrik, mundu osokoa baizik. Sare handi bat dago, eta zati bat Txinan bertan ere bai. Hortik abiatu genuen proiektu osoa, diseinurako ere aukera mordoa ematen zuelako.\nArgazkia: Dhemen estudioa\nDiseinurako aukera mordoa, zer zentzutan?\nMaterialekin jolastuta, adibidez. Batzuk teknologikoagoak dira, beste batzuk tradizionalagoak... Esaterako, han ihia edo junkoa oso ohikoa da, oso tradizionala. Horrez gain, geruza horietan teknologia integratu daiteke: argiak, sentsoreak, etab.\nErronka handiena zer izan da?\nAltzari guztiei koherentzia ematea, hizkuntza formala bera izatea. Ez baita gauza bera kale-argi bat diseinatzea, banku bat, zakarrontzi bat edo autobus geltoki bat. Hori zen erronka.\nZeinek hartu zizueten aurrea? Txinatarrek, edo...\nUste dut italiarrak direla. Baina sekulako mailako enpresek hartu zuten parte lehiaketan; bat Beijingo estadioa egin duena, beste bat estudioak dituena Tokyon, Shanghain, Amsterdamen eta New Yorken .... Guretzat izugarria izan da. Gainera, aurreneko aldia zen halako lehiaketa batera aurkezten ginena.\nZein da sekretua halako lehiaketa garrantzitsu bat ia-ia irabazteko? Egingo zenuten hausnarketa edo balorazioren bat...\nEgia esan, ez. Egunerokoak ez dizu denbora asko ematen halako hausnarketak egiteko, edo pentsatzeko, perspektiba pixka batekin, honek nolako eragina zan dezakeen enpresaren etorkizunean. Inork ez daki, gainera, mundua oso azkar doalako eta gauzak oso aldakorrak daudelako. Dena dela, hau ez da loteria bat, guk Txinara bidaiatzen urteak daramatzagulako. 1999an joan ginen aurreneko aldiz.\nPasatu da denbora pixka bat ordutik...\nBai, bai. Garai hartan hemengo bezeroekin joaten ginen, hemen egiten ziren proiektuak han gauzatzen zirelako. Gero, harreman estua egin genuen hango enpresaburu batekin, moto bat diseinatu genuen, esaterako, eta estudio bat ere eduki genuen han. Alegia, prozesu luze bat bizi izan genuen. Eta gure ondorioa zera izan zen: Asia asko mugitzen ari dela, oso dinamikoa dela, fabrika pila bat eta diseinatzaile pila bat daudela, eta hemen ez daukagula horren berri, eta gurean, diseinuan, adi egon behar dugu gertatzen ari denari. Horregatik, enpresa batekin akordio batera iritsi ginen, eta orain, esan genezake gure presentzia haiek direla Txinan. Haiek eman ziguten lehiaketaren berri, eta taldea osatu genuen China Academy of Arts-eko ikasleekin–hiru urte generamatzan elkarlanak eginez haiekin–. Beraiek egin zuten azkeneko aurkezpena, baita diseinuak maketa bihurtu ere. Izan ere, denbora asko behar da gauzak hemendik hara bidaltzeko.\n1995ean zabaldu zenuten estudioa.\nBai. Igorrek Bartzelonan ikasi zuen diseinu industriala. 1992an han jokatu ziren Olinpiar Jokoak, sekulako aldaketak egin zituzten hirian, oso puntakoak, eta berak bizi zuen giro hura guztia. Esaten zidan Kataluniako diseinatzaile askok lortzen zituztela lanak Euskal Herrian, eta guk hemen jarri behar genuela estudioa. Ni Enpresa Zientziak ikasten amaitzen ari nintzen, eta hala jarri genuen martxan Dhemen diseinu estudioa. Gure oinarria produktua da, eta horren arabera, diseinua egiten dugu, edo diseinua eta exekuzioa, osoa.\n400 proiektu baino gehiago diseinatu ditu Dhemenek. Baduzu kutunik?\nBadakit topikoa dela, baina proiektu bakoitzak bere testuingurua dauka, eta badago Alemanian Red Dot saria irabazitakoa ere –jendeak ulertzeko, zinemako Oscarren parekoak dira, baina diseinuaren munduan– baina ez zait beste batzuk baino garrantzitsuagaoa iruditzen. Esaterako, badugu bezero bat, bizitza osoa daramana gorputzerako kremak egiten, Gasteizko 60 urteko andre bat da, eta harekin lan egiteak agian gehiago betetzen nau proiektu handiago batek baino.\nEkonomia krisi bat baino gehiago pasa dituzue urte hauetan. Pandemiak sortutako oraingo krisialdi hau nola ikusten duzue?\nGaldera ez da erraza. Era aldaketa bat datorrela uste dugu. Aurrena globalizazioa izan zen, gero digitalizazioa, eta hau beste bat da. Zer gertatzen da? Aldaketa hauek gero eta azkarrago etortzen direla, eta hemen malgua ez dena... Oraingo hau geratzeko datorrela uste dugu; berriro ez gara bueltatuko lehengora. Zenbateraino edo nolakoa izango den? Ez dakit. Baina aldaketara moldatzen dena ondo, eta ez dena moldatzen... Industrian robotak bezala. Aspalditik entzuten da lana kenduko dutela; ba batzuei bai, baina besteei lan gehiago emango diote. Guk ez daukagu errezetarik, baina betidanik egin duguna da asko dibertsifikatu sektoreetan. Batzuk asko sufritzen ari dira, baina beste batzuk, osasungintzakoak, esaterako, topera dabiltza. Bestalde, uste dut Euskal Herrian enpresez asko hitz egiten dela, eta gutxi markez. Hemengo markak galtzen ari dira, eta markak beharrezkoak dira erabakiguneak ere bertan egoteko; lanpostuei buruz ez dute lantegiek erabakitzen, enpresek baizik.


Migel Zeberio, diziplinak elkartzearen sekretua - Txantxangorri Aldizkaria\nMigel Zeberio, diziplinak elkartzearen sekretua\nHome > Kultura > Migel Zeberio, diziplinak elkartzearen sekretua\nBasoan kontzertua egitearen aitzindari, mendi-zeharkaldia antolatu du Miguel Zeberiok\nMusika munduan murgilduta bizi da gaztetatik. Txistua du ogibide, Gasteizko Kontserbatorioko irakasle da, baina ‘Et Incarnatus’ orkestrako sortzaile eta hamaika koruen zuzendari izateagatik da ezaguna Migel Zeberio. Duela 24 urte ekimen berritzailea izan zen orkestra, mendian kontzertua eskaintzeko planteamenduagatik besteren artean eta ordutik emanaldi eta ekimen ugari sortu ditu, musika hainbat diziplinekin uztartuz.\nMila proiektu sortzen zaizkio Zeberiori arte eszenikoak orokorrean, eta musika zehazki, zabaltzeko. Azkena, datorren uztailan egiteko antola-tzen ari diren ‘URMUGA Euskal Herria mendebaldetik ekialdera’ mendi-zeharkaldia, ur isuriak banatzen dituen lerrotik: «19 egun izango dira orkestrarekin, mendizaleekin eta goi mailako graduko ikasleekin. Zazpi kontzertu eskainiko ditugu, probintzia bakoitzean bana, baita batzuk mendian ere».\nLan asko eskatzen duten proiektuak izaten dira, profesional ugariren parte hartzea eskatzen dutenak, baina gustura aritzen da. «Bi aukera dituzu: egitea ala ez egitea», onartzen du. «Beti ibili izan naiz horrelako gauzak egiten. Hortik sortu zen Udako solstizioan, ekainaren 22an, Tolosako Urkizun eskaintzen dugun kontzertua». Laster mende laurdena beteko dute. Azken urteetan gainera Udazkeneko Ekinozioko kontzertua egiten hasi dira Zaraten eta Neguko Solstiziokoa Aralarko San Migelen.\nNatura eta musika uztartuz\n«Mendia eta natura, musika, nire pasioak dira», aitortzen du Zeberiok eta horiek uztartzen saiatzen da ahal duen heinean. Normalean betiko lagunekin batera antolatzen ditu, bakoitzak bere aletxoa jarriz. «Angel Ortiz, edo Felipe Uriarte mendizaleak, Xabi Lozano argiztatzailea, Iñaki Epelde artista, J. Kruz Igerabide idazlea… Sentsibilitate handia daukan jende talde zabala da, eta beraiekin lan egitea gozamena da». Horrela, talde anitza osatzen dute, bai musikarien aldetik, zein muntaketa eta ezkutuko lanetan ibiltzen diren teknikoekin. «Guztiek dute bere garrantzia, eszenatokiko lanez arduratzen direnak, baita sorkuntzaren eremu zabalekoak ere. Ez da bata bestea baina garrantzitsuagoa».\nEtxean ikusitakoagatik edo, beti izaten ditu eskuartean proiektuak. «Etxean berezitasun bat genuen: telebistarik ez geneukala, eta liburu eta disko ugari zeuden eta zenbait soinu tresna ere. Kultur zaletasun handia zegoen, aita mila istoriotan sartuta zegoen, CIT-ean, Lizardin, ikastolan…».\nHorrela, bera sei urterekin hasi zen musika ikasten Tolosako bandako zuzendari zen Jose Antonio Ruiz Bonarekin eta «pixkanaka musikaren munduan murgiltzen hasi nintzen eta beste hiru anai arrebek atzetik jarraitu didate».\nAzken Muga Zaraten\nDuela bost urte Azken Muga proiektua jarri zuen martxan Guillermo Olmo eskultorearekin batera Zaraten. Aurtengoa bosgarren edizioa izango da eta antolaketa lanetan murgilduta daude jada. Lehenengoz inguruko herrietako udal guztien babesa lortu dute. Izan ere, aitortzen duenez, «ekimen hauetan inguruko eta bertaratutako eragile eta partaideekin sortzen diren lotura berriek hauspotzen naute, lanean emandako energiak leiho berriak irekitzen ditu eta denboraren poderioz emaitzak jendeen baitan errotzen direla sentitzeak ereindakoaren sari bilakatzen dira».\nHala ere, proiektu hauek guztiak ekonomikoki «oso latzak» direla onartzen du. Izan ere, «jendeak oraindik ez du ulertzen kon-tzertu batean aukera ematen zaionean 10 euroko laguntza bat emateko, laguntza hori ematea zilegi dela. Adibidez, udako proiektua aurrera dijoa eta momentu honetan numero gorriak dauzkagu abiapuntu, beti da horrela. Nere bizitzeko eta proiektuak egiteko moduan beti tokatu zait hori, onartzen dut, bestelakorik gutxitan ezagutu dut. Normalean beti ematen diogu buelta egoera guztiei, baina gogorra da. Gure kultura horrelakoa da. Aldiz, Europako zenbait txokotan oso bestelakoa da babesa. Alde horretatik oso diferenteak gara».\nAzken MugaEt IncarnatusMigel ZeberioMusikaTxantxangorri aldizkaria 100Ur mugaZarate


Gaur zerbait goizago jaiki eta zortziak hamar gutxiagotarako fabrika aurrera heldu naiz. Fabrika aurrean 400 bat gizonek bidea eragotzi didate.\n— Bulegora, lan egitera.\nZakar oldartu zaizkit.\n— Gaur ez du inork hemen lanik egingo.\nBueltatu eta hamar bat metrotara geratu naiz. Fabrikako ateak hertsirik daude. Langile bat barrura sartzeko ahaleginak egiten ari da, baina batek okotsetik hartu eta hibairantz eramaten du. Zuri zuri eginda dago eramana dena. Bizardun batek oihu egiten du.\n— Kontuz, Alfredo. Ez ezazu uretara jaurti!\nZortzi hilabete dira Franco hil zenetik eta ba dirudi jendea, 40 urtetan zapaldurik egon ondoren, edozein atxakiaz baliatzen dela bere askatasun egarria hasetzeko.\nZortziak aldera bulegoko lankide batzu heltzen dira, baina bueltatu beharrean aurkitzen dira, eta beraiei hurbiltzen natzaie.\n— Soldaten igoera bat eskatu dute eta ezetza eman diete.\n— Gehiegi eskatu dute.\n— Krisiarekin entrepresa galtzen ari da.\n— Bai, langileei hori esan diete, baina nola beti lelo berberarekin joaten zaien Don Damian, oraingoan galtzen ari garela egia izanik, ez diote sinesten.\nTentsioa handia da. Don Damian heltzen da, baina bidea eragozten diote. Beribilaren bozina jo eta aurrera egin nahi du, langile artetik. Hauek “Eeeee!” oihukatzen dute, burla eginez eta besoak altxatuz. Don Damian atzera egin beharrean aurkitzen da. Aparkatu eta haserre bizian beribilatik irtetzen da. Atezainari deitu eta poliziei telefonatzeko agintzen dio. Edurne dator. Zalaparta hura ikustean, oso haserre jarri da eta langileen aurka gogor egiten du.\n— Lau ajitadoreri jokoa egiten ari dira.\nLangileei hurbiltzen zaie eta pasatu nahi du. Alferrik. Hitz gogorrak gurutzatzen dira Edurne eta langileen artean. Orain, politikaz ari dira. Edurneren abotsa argi entzuten da.\n— Nik ez dut politikarik. Nire politika bakarra, katoliko, apostoliko eta romano izatean datza.\n— Faszista! —erantzuten dio batek.\nJeep bat hurbiltzen zaigu. Polizi Harmadako sarjento bat eta hiru polizi jaitsi dira. Langileekin hitz egiten dute. Gero, sarjentoa Don Damianengana doa.\n— Bakean dauden bitartean ezin dezakegu ezer egin.\n— Baina indarkerian ari dira! Ez digute uzten fabrikan sartzen.\nSarjentoak telefonoz laguntza eskatu du. Beste hiru jeep etorri dira. Berriz ere langileekin hitz egin ondoren, bazter erazten dituzte, erdian tarte libre bat utziz, nahi duenak fabrikan sar dadin. Jendearen aurpegietan tentsioa nabari da. Zer gertatuko da orain?\nDon Damian beribilean sartu eta langile artetik igarotzen da. Langileek burlazko txaloak jotzen dizkiote. Fabrikako aparkalekuan kotxea utzi eta atezainari hurbiltzen zaio. Harekin hizketan ari da. Dirudienez, ez da bulegoetara igoten ausartzen, zeren langileak dauden hurbiletik berriz ere igaro behar luke.\nBigarren beribil bat martxan jartzen da eta langile artetik “Neron” doa. Berriz ere irrizko txaloak. Anderrek kotxea utzi eta oinez bulegoetara abiatzen da. Txaloak eta oihuak: “Eeeeee!”.\nNik ez dut gehiago ikusi nahi eta bueltatzen naiz. Ez dakit nork duen arrazoia, ez baitut arazoa ezagutzen, baina langileek, egin dutena egiteko, desesperaturik daudela ematen dute. Ez dut sinesten ajitadoreen kontu horietan. Inor horrela arriskatzen denean, arrazoi sakonak dituela uste dut.\nBiharamonean kuriositatez hurbildu naiz fabrikara, baina dena baketan zegoen, kanpotik behintzat. Sartzerakoan, telefonista agurtu dut.\n— Itzela atzokoa, e Maite?\n— Bai. Eta zerbaitek poztu banau, Don Damianek hartu duen disgustoak egin nau.\n— Ez zara, gero, ona...\nBiok barre egin dugu. Gero galdetu diot.\n— Atsegin zaizu irakurtzea?\n— Bai, asko. Hemen denbora asko alferrik ematen dut.\n— Baina, uzten al dizute irakurtzen?\n— Ez dakit. Baina ba dakizu, hemen mostradorepean ipintzen dut liburua... Ez gero goian ezer esan!\n— Zaude lasai. Gure arteko segeretu bat izango da... Ba irakurri dudan liburu bat ekarriko dizut. Oso interesgarria.\nKuriositatez begiratu dit. Nik berdin egin diot. “Ea amua hartzen duen”.\n— Bai. Gaur modan dagoen tema bat da. Ba dakizu: maitasun librea, amoranteak... Ez ote dago fabrika honetan hori praktikatzen duenik?\nOrain interesatuago ikusten dut Maite. Begiak argitu zaizkio. “Amua hartu du. Ikertzaile ona izateko bidean nago”.\n— Bai, praktikatzen dute, eta goikoek behekoek baino gehiago. Dirua da bizioen iturria. Behekoek, aski lan dugu dirua hilean zehar nola luza erazten.\nNik ez diot ezer erantzuten, Maitek jarrai zezan.\n— “Neron”ek amorante bat du. Telefonistak segeretu askoren jakitun izaten gara. Andrak asko gustatzen zaizkio. Ez zara konturatu bulegoan ere nola begiratzen dien neskei?\n— Bueno, gizon bati andrak gustatzea, eta alderantziz, oso normal iruditzen zait.\n— Baina Anderrek hori baino gehiago egiten du.\n— Bueno, Ander aipatu didazu. Eta besterik, ba ote dago horrela ari den besterik?\n— Don Damianek berak ere ba ditu problemak etxean.\n— Hori ere...\n— Bueno, ez dakit andrekin ote dabilen. Baina emaztearekin ez da ongi konpontzen, eta seme bat “bala” horietako bat duzu.\nElkar hizketa eten behar izan dugu norbait sartu delako. Hura gora igon ondoren, Maitek esan dit.\n— Hori Imanol Arano da, beste injinadore bat.\n— Hau fabrikan egoten da.\n— Eta zertan ari da?\n— Kalkuloak egiten dituzten ekipo teknikoaren buru da.\n“Karanba! Horren berririk ez didate eman”. Erabaki bat hartu eta gora igon naiz. Don Damianen langelan bera bakarrik zegoen.\n— Don Damian, zein lan egiten du Imanol Aranok?\n— Kalkulo teknikoen koordinatzaile.\n— Eta subastetan?\nIrribarre egin du.\n— Ez da susmagarri. Ekipo teknikoek Imanoli ematen dizkiote materialen eta lanorduen kantitateak. Hark, klasifikatu, batu eta ordenatu egiten ditu. Baina esanda dizudan bezala, prezioak, hau da, datoak baloratu, Ander Uriak egiten ditu. Beraz, hemen, Ander Uriaren gelara espedientea heltzen denean, hor hasten da arazoa.\n“Arrazoia du”. Begiratzen diot. “Ez du aurpegian atzoko haserrearen astarnik”.\nSupitoki hartu nau.\nEta irten egin naiz.\nOso luze egin zait ordubietarteko tartea. Irten naizenean Peru Alikaren beribilean sartu eta Don Damianen zain geratu gara. Zuzendariaren atzetik Castro Urdiales-eraino joan behar izan dugu. Han, hondartza aldean, chalet baten baratzean aparkatu du eta barrura sartu da.\n— Chalet ederra du Don Damian horrek!\nTxandaka joan gara bazkaltzen. Bostak aldera, irten egin da. Kotxea hartu eta porturako bidea hartu du. Gu, atzetik. Han, marinel bat zuen zain, eta biak yate baten sartu dira. Orain, Don Damianek ez du bulegoko itxurarik, ez jantzietan ez izateko eran. Sport eran jantzirik dago, eta alai. Dirudienez, seriotasuna fabrikan utzi du. “Orain gizatiarragoa dirudi”. Marinelak motorra martxan jarri du. Don Damianek marinel buruko bat jantzi du. Barre egin dut. “Pena foto makina ez dudala ekarri”. Baina fotoa Peru Alikak egin dio. Eta Edurnen pentsatu dut. Egun osoan ari da don Damian gora eta don Damian behera. “Lela hark orain ikusiko balu!”. Itsaso barrenean sartu dira.\n— Arraintzan doaz. Eman dezagun bueltatxo bat herritik zehar.\nDancing-ak oraindik hertsirik daude baina kafetegiak zabalik. Ordu erdi igaro da. Beribila hartu eta don Damianen chalet-era joan gara. Kotxe barruan gera nezan agindu dit eta Peru etxera abiatu da. “Dibortzioaren inkesta”. Gero, inguruetako chalet-etan sartu da. Ordu bat inguru igaro ondoren, hurbildu zait.\n— Ezer berririk?\n— Hemen behintzat, sexu kontutan zuzen omen dabil. Bestalde, ez don Damianek eta ez haren emazteak, ez dute arrera onik jendearen aldetik. Arrotzat dituzte. Beste gauza bat. Diru asko gastatzen dute.\n— Eta seme hura?\n— A! Zaharrena da. Hogei bat urte omen ditu. Bizitza oso desordenatua omen darama. Ez du lanik egiten, Unibertsitatera huts egiten du, egunetan ez da etxeratzen, diru asko eralgitzen du... bueno, ez duela alde onik. Behar bada, semearen horrek alde erazten die gehiago jendearengandik.\nPorturantz joan gara eta zerbait itxaron ondoren, don Damianen yatea hurbiltzen ikusi dugu. Lehena, don Damian jaitsi da eta oinez herrirantz abiatu da. Jarraitu diogu. Kafetegi batetako reserbatu batean sartu da. Alikak ahaleginak egin ditu barruan zer dagoen jakiteko.\n— Joko debekatuak —esan dit.


Hemen zaude: Sarrera > Espiritualitatea - Testiguak > Otoitza > Metodoak > Otoitz idatzia\n• Bakoitzarentzat “EZAUGARRI” bat esanguratsua eta berezia dena, eta otoitzaldirako benetako lagungarri bihurtu daitekeena. Baliogarri izango zaizu “ezaugarriei” buruz hezitzea, laguntza eraginkorra dira.\n• Era berean, aurretiaz prestatuta eduki otoitz ordu honetan erabili nahi ditugun “bestelako laguntza guztiak”. Esaterako, kasu honetan, boligrafo bat eta karpeta edo koaderno bat, idatzi behar duzunerako. Horregatik, eduki eskura erabili behar dituzun “baliabide” guztiak. Gogoa desbideratu edo haritik atera ahal zaituen guztia kentzea beharrezkoa duzu.\n1. Otoizkera hau, IDATZITAKO OTOITZA, ez da bigarren mailako zerbait. Alderantziz, norbere larrialdi une batean, baliteke hori izatea ahal duzun BAKARRA. Hori dela eta, mesedegarri da noiz-behinka horrela JARDUTEA, erabili behar denerako “prestaturik” egoteko. Hau gogoan hartzekoa da.\n2. Beharrezkoa da gorputz-JARRERA bat eta otoizlari PORTAERA bat hartzea. Baretu, beharbada, ARNAS-JARDUERA xume baten bidez, zeure gogoa biltzeko baliagarri litzaizuke. “Ekintza” honetarako beharrezko duzu Jesusen Espirituari DEITZEA, izan ere, azken batean, otoitz egitea nahi duzu eta ez besterik ezer.\n3. ZEHATZ-MEHATZ esanda: neuk barruan bizi dudana eta Jaunari bihotzez esan nahi diodana modu xume batez IDAZTEA da bidea. Gaur horrela modu honetan egin nahi diot: IDATZIZ.\n4. Ez dago zertan “gauzak dotore” esaten ibili beharrik, norbera ongi gelditu nahirik. Bestela baizik, utzi sentimenduak berez bihotzetik sortuak izan daitezen eta neure ondoan eserita dagoen Jaun Berarengana apaltasunez eta maitasunez zuzenduak.\n5. Ez litzateke alperrekoa izango, -halako unetxo batean gelditzen banaiz-, aurretik idatzi dudana BERRIRO IRAKURTZEA. Seguru asko, horrek lagundu egingo dizu lehen zure barrutik sortu zaizunarekin lotu eta bat egiten. Horrela balitz... jarraitu zuk bakez idazten.\n6. Bizi duzunaren “gehiengoa” agertu duzula uste duzunean, utzi -unetxo batean- zure boligrafoa eta koadernoa eta gelditu zaitez isilik ZEURE BIZITZARA BEGIRA, zeure koadernoan idatzi duzunaz hausnarrean. Begiratu egiozu bakez; zabaldu egizu den bestean eta eskaini zure Jaunari. Hori da gaurko zure oparia.\n7. Aurreko pausu hori zail egiten bazaizu, ASTIRO IRAKURRI ezazu idatzi duzuna eta aukera itzazu bertako hiru-lau HITZ KLABEAK, behar bada, GAUR egin duzunaren errealitate osoa adierazten dute. Idatz itzazu letra handietan eta... eskaini zure Jaunari. Seguru asko atseden eta bake une bihurtuko zaizkizu.\nBehar balitz... berriren berri irakur iezaiozu zure Jaunari idatzi duzuna, ez ahaztu hori dela zure BIZIA, GAUR eta HEMEN.\n• Bakoitzaren kontua da, baina oso pedagogikoa eta asko laguntzen du bizitzarako KONPROMISO bat ipintzea. Baita EBALUAKETA bat egiteko une egokia izan daiteke, era xume batez bada ere, bizi izandako otoitzaldia aztertuz.\n• Baina, unetxo honetan, PUNTU ZEHATZ batera iristea ona litzateke: baliteke... gaurko otoitz-ekintzatik hiztxo banakaren bat egun osoan errepikatzeko gogoan hartzea; edota... salmoren bateko ataltxoren bat; edota... norbere gogoko kanturen bat, eta egunean zehar errepikatzen jarduteko...\n• Edota... neure inguruan bizi diren pertsonen bizitza Jaunari eskaintzeko konpromisoa hartu, beren egoera, irudia, itxaropenak, ametsak, nekeak...


Abuztuak 11: Eric Carmen | eleizaldemusika\nAbuztuak 11: Eric Carmen\nEric Carmen, abeslari eta konpositore estatubatuarra, Ohion jaio zan 1949ko abuztuaren 11ean.\nThe Raspberries taldeko liderra izan zan 1970etik 1974ra arte.\nBakarlari moduan All by myself diskagaz 1976an lortu eban arrakasta itzela, miloi bat kopi baino gehiago salduz eta Billboard zerrendan bigarren postuan hiru aste iraunduz.\n80 hamarkadan, Dirty dancing filman agertzen zan Hungry eyes abestiagaz ospea lortu eban barriro.\nPosted by biotzf on 2011/08/11 in Efemeride musikalak, SARRERAK.


Patxi Saez: Aldaketa soziala euskararen behar naturaletik\nAldaketa soziala euskararen behar naturaletik\nEuskara gizartearen erdigunean jarri nahi badugu, euskararen aldeko aldaketa soziala eragin nahi badugu, euskaldunok euskaraz «natual-natual» eginez, euskararen beharra, behar naturala, sorrarazi behar dugu.\nHerritarren gizarte bizitzan euskara komunikaziorako beharrezko bihurtuta lortuko dugu euskara komunikaziorako tresna eraginkor bilakatzea. Euskara erabiltzearen aldeko egoera sozial batean murgilduta dagoenak, nahiz eta erdaraz hobeto moldatu, ahalegina egingo du egoerak sortzen dion behar natural horretara egokitzeko eta gehiengoak duen hizkuntza jokabidera moldatuko da. Moldaketa edo egokitzapen hori ez du egingo nahi duelako, ezta borondatea duelako ere, baizik eta, jokabide sozialaren aurka ez joateagatik, azken batean, sistema horretan euskara erabiltzeko dagoen arau soziala ez urratzeagatik eta gatazka ez sortzeagatik.\nGizakiok ditugun oinarri-oinarrizko beharren artean gure ingurukoen onarpena dago. Sistema sozial batean gehiengoak finkatutako arau soziala ez betetzeak gatazka sor dezake eta sistema sozial horren periferian, baztertuta gelditzeko arriskua dago. Beraz, gure gizakitasunetik etengabeko onarpenaren eta integrazioaren bila gabiltzanez, egokitu egingo gara gizarte-sistemak finkatutako jokabideetara, baita euskaraz egiteko dagoen arau sozialera ere. Adibide baterako Urola-Kostako Hitza egunkarian 2016-03-18an argitaratutako testigantza hauek dituzue:\nVeronica Medina eta Valeria Silva. Argazkia eta testua: Eneritz Albizu.\nValeria Silva eta Veronica Medina. Biak emakumeak, beste herrialde batzuetatik Euskal Herrira etorriak. Azpeitiak “harrera ona” egin dietela azaldu dute, baina beraiek ere esfortzua egiten ari dira herrira moldatzeko. Iritsi, eta lehen “traba” hizkuntza izan zuten: euskara. Halere, oztopoari aurrez aurre begiratu zioten, eta aukera bat ikusi zuten. Ikasten ari dira, eta Auzoko egitasmoko parte dira biak. Iluntzeetan ere, Whatsapp bidez elkarri hitz berriak bidaltzen aritzen direla esan dute.\nEz batak, ez besteak, ez zuten uste Azpeitian beharrezko izango zutenik euskara bizitzeko. Brasildarrak ez zuen euskararen berririk; espainiarrak, aldiz, entzuna zuen zerbait hizkuntzaren inguruan, baina ez zuen pentsatzen horrenbeste erabiliko zenik kalean. “Iritsi nintzenean harrituta gelditu nintzen, zera pentsatu nuen: zer gaztelania arraro hitz egiten dute hemen?”, azaldu du Silvak. Segituan erabaki zuten euskara ikasten hastea.\nSilva euskaltegian, helduen eskolan, Mintzalagun egitasmoan eta Auzokon ibiltzen da euskara ikasten eta praktikatzen. “Hizkuntza ikasteko beharrezkoa da jarraikortasuna; bestela, ahaztu egiten da ikasitakoa”, nabarmendu du hark. Bi urteko alaba du, eta harekin ere trukatzen ditu hitz batzuk euskaraz.\nEspainiarra izanda, Medinak bazekien Euskal Herriak bere hizkuntza zuela, baina ez zekien halako “zabaldua” zegoenik. “Uste nuen gaztelaniaz moldatuko nintzela hemen, baina kalean ibiltzeko eta jendearekin harremantzeko euskara behar dudala ikusi dut”, azaldu du. Auzoko egitasmoan parte hartzen du Medinak. Euskarazko eskola gehiago hartu nahi baditu ere, ezinezkoa zaio, osasun tratamendu batengatik buelta asko egiten dituelako ospitalera. “Pena” sentitzen du espainiarrak: “Ordubete edo ordu eta erdi pasatzen dugu astean, eta oso aberasgarria da; baina, gero, ez dut aukerarik hori lantzen jarraitzeko”. Hark esan du guztiek ez dutela aukera egunero eskolak hartzeko; horregatik iruditzen zaio garrantzitsua Auzokoko topaketak mantentzea.\n“Egia da euskara ezin duzula erabili Euskal Herritik kanpo; baina berdin du, garrantzitsua da orain hemen gaudelako. Ogia erosteko behar dut euskara”, adierazi du Medinak. Lagunak ere euskaldunak egin dituela esan du; hori dela-eta ematen dio garrantzia hizkuntzari.\nIkasterako garrantzitsutzat jotzen dute Auzoko bezalako egitasmoak egotea. Izan ere, “bakoitzak bere erritmoan” ikasi eta hitz egiten du bertan: “Gelditu egiten gara, berriro hasi, eroso gaude, eta laguntzeko bakarrik dugu begiralea”.\nEstreinakoz Urola-Kostako Hitza egunkarian argitaratua, 2016-03-18an.\nEgilea: Patxi Saez Beloki ordua: ostirala, martxoak 18, 2016\nEtiketak: Elefantea, Hausnarrean, Hemen eta orain, hizkuntza-jokabideak, Soziolinguistika


Deustuko Erribera eta Zorrotzaurre Plana - GARA\nPedro Zuberogoitia | Deustu\nDeustuko Erribera eta Zorrotzaurre Plana\nGaur, etxeko ataritik irtetear nengoela, ohar bat ikusi dut itsatsita. Udalak, urtero legez, arratoien aurkako kanpainari ekingo dio. Arazoa barrutiko auzo guztietan pairatzen dugu: Arangoiti, Deustu-Doneperiaga, Deustuibarra, Elorriaga mendia, Elorrieta, Ibarrekolanda, San Inazio. Puntu sadikotik izan ahal duen poztasun sentipen batekin, arratoiak hankaz gora irudikatu ditut eta ahaztu egin dut kontua. Kafe orduan, berriz, Bizkaiko eskuinaren bozgorailua den egunkaria hartu dut tabernan. Bat-batean berri batek harrapatu nau: «Idom habilitará el primer edificio de Zorrozaurre». Humm...baina non demontre dago Zorrotzaurre? Arratoien zerrendan ez dator; gainera, oker ez banago, Idomek Deposito Franco zeritzon eraikina baliatu du bere egoitza egiteko. Depositoa, ezaguna denez, San Inazion kokatzen zen, Kanariar Irlak kalean.\nBeraz, noiz pasatu da Zorrotzaurre Deustuko Erriberako zati bat izatetik (Zorrotza aurrean kokatzen dena, hain zuzen) barrutiko eremu gero eta handiagoa hartzera? Zergatik erabaki da izen aldaketa hori? Uste dut asko garela gustura ikusiko genuenok Erribera suspertuta eta gainontzeko auzoei lotuago. Era berean, uste dut erreferendumean bozkatzeko aukera bagenu, gehienok kanala estaltzearen alde egingo genukeela eta ez irla bihurtzearen alde. Ubidea estaliz, Deustuk berez zuen itxura berreskuratuko luke eta ekipamendu eta berdegune gehiago kokatu ahal izango genituzke bertan.\nDatorkiguna ez da hutsaren hurrengoa, barrutiko 50.000 biztanleon bizi-kalitatea baitago jokoan. Kanala elkartekoek aldrebeskeriaren zati bat geldiarazi zuten iaz; horrek erakusten du badagoela oinarrizko aldaketak eragiterik proiektuan.\nHortaz, horra hor erronka: izena berreskuratu (Deustuko Erribera-Deustuibarra) izanari eusteko eta etorkizun hobea bermatzeko.


Kelly Finnigan musikariak kontzertua eskainiko du Berrizen, Atonements-egaz - Berriz - Anboto.org\nKelly Finnigan musikariak kontzertua eskainiko du Berrizen, Atonements-egaz\nAritz Maldonado 2020-02-25 14:52\nBerrizko Kultur Etxeak Kelly Finnigan musikari estatubatuarraren bisita jasoko du datorren astean. The tales people tell diskoa aurkeztera dator Finnigan. Abeslaria ez ezik, konpositorea eta ekoizlea ere bada. Otsailaren 27an izango da kontzertua, eguenean, 22:00etan.\nFinniganek Atonements taldeko kideen laguntza izango du oholtza gainean. Europan bira egiten ari da orain, The tales people tell diskoa aurkezteko. Besteak beste, Alemanian eta Frantzian aritu da egunotan. Berriztik Zaragozara (Espainia) joango da.\nHastapenak hip hopean\nKelly Finnigan aurpegi askoko artista da, izan ere, soul doinuetan murgildu aurretik, hip hopean eman zituen lehenengo urratsak. Horrela, AEBtako mendebaldeko kostaldeko taldeentzat oinarria egiten hasi zen, Destruments ekoizpen taldeko kide lez.


Errenteriako Udala eta Olatukoop lankidetzan ari dira ekonomia sozial eta eraldatzailearen esparruan proiektu kooperatiboak bultzatzeko | Herribizia\nErrenteriako Udala eta Olatukoop lankidetzan ari dira ekonomia sozial eta eraldatzailearen esparruan proiektu kooperatiboak bultzatzeko\nGarapen ekonomikoa | Merkataritza 2022-05-03 | 0\nEzkerretik eskuinera: Beñat Irasuegi, Olatukoopeko eta Talaios kooperatibako kidea; Aizpea Otaegi, alkatea; Eneko del Amo, Garapen Ekonomikorako zinegotzia; eta Silvia Portela, Olatukoopeko eta Skura kooperatibako kidea.\n2019-2023 Legegintzaldi Planaren oinarrietako bat tokiko ehun ekonomikoa indartzea da. Ildo horretan, gizarte-ekonomiako proiektuak bultzatzea tokiko ekonomiaren esparruan orain arte garatutako ekintzen multzoari gehitu nahi zaio.\nOlatukoop, bestalde, kooperatiba-enpresen sare bat da, 2014tik ekonomia sozial eta eraldatzailearen esparruan enpresa-proiektuak sortzen eta laguntzen diharduena.\nGaur egungo testuinguru konplexu honetan, bi eragileek pertsonen beharrei erantzungo dieten eta tokiko ehun ekonomikoa indartuko duten proiektu kooperatiboak bultzatzeko baldintzak sortzeko beharra partekatzen dute.\nLehenengo fasean, beren jarduera tokiko eskalan garatzen duten gizarte-ekonomiako proiektuen egoera aztertu ondoren, laneko eremu estrategikoak zeintzuk diren identifikatuko da. Horretarako, berariazko lan-mintegiez gain, herritarrei eta eragile sozioekonomikoei irekitako saioak egingo dira.\nDagoeneko gaian interesa izan dezaketen pertsona eta eragileentzat edota proiektu bat martxan jarri nahi dutenentzat prozesua irekita dagoela adierazi dute. Bide horretan aurrerago eragileak eta herritarrak ahalduntzeko formazioak antolatuko dituzte.\n‘Maite du eta ez du ahazten. Zigorgabetasunaren aurkako memoriaren museoa’ erakusketa Xenpelar Etxean maiatzaren 7ra arte


'Ur (h)ondoa garden' ekimenaren barruan Debako ur-eremuak garbitzeko lanketa egingo da udan — Debako udala\n'Ur (h)ondoa garden' ekimenaren barruan Debako ur-eremuak garbitzeko lanketa egingo da udan\nDebako ur-eremuetan dauden hondakinen inguruko sentsibilizazio lana egiteko hainbat ekimen sustatuko ditu Debako Udalak uda sasoian. Gaur egun, itsasoan, eta gure kasuan Deban, euskal balea biziko balitz, plastikoa jango luke. Hortik abiatuta egingo du Debako Udalak herriko hainbat eragileren lankidetzarekin 'Ur (h)ondoa garden' kanpaina. Hiru ur-gune desberdindu dira: Itsasoa, ibaia (itsasadarra), eta hondartza.\nNahiz eta ez ikusi, jakin, badakigu Itsasoan hondakinak pilatzen direla, batez ere plastikozko ontziak. Eta itsasaldiek hauetako batzuk lehorrera, hondartzetara, itsaslabarretara bueltatzen dituzte.\nIbaietan ere gauza bera gertatzen da, eta ibaiertzetako zuhaitzen adarretan pilatzen diren plastikoak ikusten ditugu bakarrik, baina ez gara jabetzen zenbat hondakin pilatzen den ubide osoan. Aurreko urteetan egindako 'Ibailagun' jardueratan, ohikoa izan da, adibidez, ibilgailuen gurpilak, zapatak, beirazko botilak... biltzea.\nHondartzan, itsasoak ekartzen dituen hondakinez gain, hondartzako erabiltzaileek zuzenean hondarrean utzitako hondakinak ere pilatzen dira, organikoak, errefusa edota plastikoa, baina batez ere plastikoa.\nGaur egun, zoritxarrez, hondartzako denboraldian, eguna amaitzerakoan, hainbat hondakin sakabanatuta ikus daitezke hondarrean.\nEgoera horretatik abiatuta, bada, Debako Udalaren Ingurumen sailetik udarako lanketa prestatu da. Esaterako, Hondartzako pasealekuan, Ondargain parean Willy Berasaluze artista debarrak eraikitako balea forma duen, eta hutsik dagoen eskultura jarri da. Udan zehar ur-eremuetan jasotzen diren plastikoak, bertan bildu nahi dira. Uda amaituta, bertan jasotakoak birziklatzera eramango dira.\nMaiatzaren 30ean, herriko Luzaroko ikasleek hondartzan egingo dute garbiketa. Bezperan, Euskal Kostaldeko Geoparkeak antolatuta itsaslabarren garbiketa egingo da auzolanean.\nEkainaren 3tik 19ra Real Sociedad Fundazioak antolatuta ur-azpiko argazkien erakusketa jarriko da udaletxeko pleno aretoan.\nEkainaren 9an, 10ean eta 11n CIMASUB Debako Itsaspeko Zinemaren Nazioarteko 23. Zikloa egingo da. Emanaldiak Kultur Elkartean izango dira, 19:00etan.\nEkainaren 18an, ur-azpiko plastikoen bilketa egingo da itsasontzian, eta urpekarien laguntzarekin.\nUztailaren 1ean, berriz, alde ludiko-artistikotik helduko zaio gaiari, eta ikuskizuna egingo da. Aurrerago iragarriko dira zehaztasunak.\nItsasadarraren garbiketa egiteko deialdia ere egingo da, eta baita uztail eta abuztuko asteburuetan bisita gidatuak ere.\nDebako Udalarekin batera herriko hainbat eragilek gauzatuko dute ekimena. Besteak beste, Amilaitz, Zurrunbilo, Kultur Elkartea, Debanatura, Debakayak, Gaztelekua, Yako surf Eskola, Ipar surf & skate Eskola, Luzaro Eskola, Euskal Kostaldeko Geoparkea, Real Sociedadeko urpekariak, Itziarko Auzo Udala eta udalbatzako hiru alderdiak.\nEusko Jaurlaritzako Ekonomiaren Garapen, Jasangarritasun eta Ingurumen Sailaren laguntza izango du ekimenak.


Furgonetatik jaisten ari zenean sentitu zen gaizki hildako ertzaina, Beltran de Herediaren esanetan | Kirola | Berria\nNoiz sortua: 2018-02-23 13:41:43\nFurgonetatik jaisten ari zenean sentitu zen gaizki hildako ertzaina, Beltran de Herediaren esanetan\nSindikatuek salatu dute hamahiru ordu zeramatzala lanean. Bideoa albistearen barruan.\nAthletic eta Spartak Moskuko zenbait zaleren arteko istiluetan ondoezik sentitu ondoren zendu den ertzaina, lurrean etzanda. / Luis Jauregialtzo/Argazki Press\nIstilu larriak izan dira Bilboko San Mames estadioaren inguruetan, Athletic eta Spartak Moskuren arteko futbol partidaren aurretik. Ertzain bat hil egin da istiluetan ondoezik sentitu ondoren, Segurtasun Sailak baieztatu duenez. Anbulantzian eraman dute Basurtuko ospitalera, bihotzekoak jota. Ordubetez aritu ziren hura suspertu nahian, baina ezin izan dute. Ertzaina Inocencio Alonso da, 51 urteko ermuarra (Bizkaia).\nEstefania Beltran de Heredia Segurtasun sailburuak azpimarratu du hildako ertzaina ez dela aurrez aurreko batean hil, ez zuela ezeren kolperik edo antzekorik jaso. Furgonetatik jaisterakoan zorabiatu zen, bere esanetan. "Operatibotik aparteko heriotza izan da". Radio Euskadin egin dioten elkarrizketan esan du furgonetatik jaisten ari zenean sentitu zela gaizki ertzaina.\nErne Ertzaintzako sindikatuak, berriz, "indarkeriazko heriotza" gisara definitu du, futbolaren inguruko indarkeriarekin lotuta. Heriotzaren atzean "ardura politikoa" dagoela ohartarazi du Roberto Seijo bozeramaileak, eta arduraz jokatzeko eskatu dio fiskaltzari. "Istiluak gertatu ziren, eta haiek ekarri zuten gure lankidearen heriotza. Ez zen gertatu besaulki batean eserita zegoela, liskarren ondorioz baizik".\nESAN sindikatuak, berriz, salatu du Alonsok hamahiru ordu baino gehiago zeramatzala lanean. Beltran de Heredia kargutik kentzeko eskatu du, gainera. Segurtasun sailburuak ESANi erantzun dio ertzainen ordutegiak sindikatuekin hitzartuta daudela. Sindikatu horren arabera, "Herri Norteko erradikalen kontrako kargan ari zirela" erori zen lurrera ertzaina. Ertzainek gomazko pilotak jaurtitzeko aukera eduki beharko luketela nabarmendu du.\nBederatzi atxilotu, eta gutxienez sei zauritu\nErtzaintzak segurtasun dispositibo berezia zuen prest atzoko, Spartak Moskuko ultrek sor zitzaketen istiluak saihesteko. Baina alferrik izan da. Larriak izan dira istiluak bart, partidaren aurretik, eta gutxienez bederatzi lagun atxilotu dituzte eta sei zauritu dira, hildako ertzainaz gain. Zaurituetako errusiar batek labankada du bizkarrean.\n20:00ak baino minutu batzuk lehenago, bengalak jaurti zituzten talde errusiarreko zale ultra batzuek. Handik aurrera tentsioa handitu egin zen. Liskarretan, botilak airean izan ziren Athleticeko eta Spartak Moskuko zenbait zaleren artean, eta edukiontziak gurutzatu zituzten zenbait gunetan. Segurtasun Sailaren arabera, bi taldeetako jarraitzaileek hartu zuten parte istiluetan.\nAntza, Plaza Biribilean elkartzekoak ziren Moskuko taldeko jarraitzaleak. Handik futbol zelaira joan zirenean sortu ziren istiluak. Ez dago argi nola hasi ziren, baina, nolanahi ere, Josu Bujanda Ertzaintzaren Herritarren Segurtasunerako arduradunak Euskadi Irratian nabarmendu duenez, hainbat euskal herritar ere istiluetarako materialarekin joan ziren futbol zelaira: luzatzen diren borrekin, harriekin, mailuekin, suziriekin... Hala berretsi du Estefania Beltran de Heredia Segurtasun sailburuak ere. "Min egiteko asmoa zuten". Gainera, futbol taldeek esan die gogoeta egin beharko luketela, indarkeria erabiltzen duen jendeak zergatik baliatzen duen futbola horretarako. Neurriak hartzea galdegin du.\nBerehala zabaldu ziren zaleek grabatutako irudiak:\nMás imágenes de la batalla campal en Bilbao con ultras del Spartak de Moscú. Vía @partidazocope pic.twitter.com/jfIGEAZqE0\n— Sportyou (@SportYou) 22 de febrero de 2018\nAthletic Bilbao vs Spartak Moscow. pic.twitter.com/Ao4nY449yI\n— Ultras Barras Bravas (@ultras_barras) 22 de febrero de 2018\nIstilu horietan gutxienez bederatzi lagun atxilotu zituen Ertzaintzak, Segurtasun Sailaren arabera. Horietako lau 20-25 urte arteko gazteak dira, eta desordena publikoak egitea egozten diete; 20-27 urte artekoak dira hiru errusiarrak, eta, desordenak egiteaz gain, autoritateari eraso egitea ere egozten diete; poloniarrak, berriz, 30 urte ditu, eta errusiarren akusazio berberei egin beharko die aurre. Gaur bertan eramango dituzte epailearengana.\nTwitter bidez salatu ditu gertaerak Urkulluk. Nolanahi ere, Segurtasun Sailak nabarmendu du egoera "konplexua" izan arren istiluen unea tarte motza izatea lortu zuela Ertzaintzak. Istiluen aurretik, gainera, hainbat lagun identifikatu zituztela jakinarazi du Jaurlaritzak harriak, labanak eta abar zituztelako.\nDeitoratzen dut sei pertsona, bi euskaldun eta lau errusiar, zauritu direla. Baita ere futboleko partidura hurbildutako zaleek zein Bilboko herritarrek jasan behar izan duten tentsioa eta ikara. Zentzu gabeko liskar hauek erabat gaitzezten ditugu.\n— Iñigo Urkullu (@iurkullu) 2018(e)ko otsailak 22\nJean Rene Etxegarai Euskal Elkargoko lehendakariak doluminak agertu dizkio Urkulluri, ertzainaren heriotzarengatik. Doluminak agertu dizkie hildako ertzainaren sendiari eta Ertzaintzako kide guztieu ere.\n@JreneEtchegaray-k bere doluminak adierazten ditu @iurkullu Lehendakariari, Bilbon ostegun gauean @ertzaintzaEJGV agente baten heriotza eragin duten istilu larrien ondotik\n— CommunautéPaysBasque (@CommunautePB) 23 de febrero de 2018\nBasurtuko ospitaleak eman duen parte medikoaren arabera, zaurituta dagoen errusiar batek labankada du bizkarrean. Nolanahi ere, senda agiria eman diote jada. Erietxera eramandako sei lagunetatik bostek senda agiria jaso dute, eta batek han jarraitzen du, hainbat zauri dituelako.


arrow_right_alt Lege Itundua. Erresuma izazetik probintzia izatera\narrow_right_alt Foru Hobekuntza\narrow_right_alt Sinboloak. Armarria, bandera eta ereserkia\narrow_right_alt Nafarroako Hitzarmen Ekonomikoa\nLege Itundua. Erresuma izazetik probintzia izatera\nLehenengo Gerra Karlistaren ondorioz (1833-1840) Nafarroak erresuma izaera galdu zuen. Bergarako Hitzarmenean, 1839an, Espartero jenerala prest agertu zen lege proiektu bat aurkez zedin gomendatzeko; Gobernuak Gorteetan aurkeztuko zuen lege proiektuaren helburua Nafarroako Foruak berrestea edo aldaraztea izanen zen. Azkenean, Gobernuak Foruak berresten zituen lege bat promulgatu zuen, beti ere batasun konstituzionala hautsi gabe.\nProzesu horren emaitza, 1841 Lege Itundua, "foru erregimenaren" abiapuntua izan zen. Harrezkero Nafarroa ez zen erresuma izanen, eta horren trukean autonomia handia emanen zitzaion.\nLege Itunduaren 26 artikuluek alor desberdinak arautzen zituen: gobernu militarra eta politikoa, justizia administrazioa, udalak, mendiak eta Ogasun gaiak.\nLege Itundua eman zenetik Nafarroako Diputazioa gobernu baten eginkizunak hartu ditu bere gain: aurrekontuak onartu, zergak bildu, errepideez eta bideez arduratu, mendiak arautu eta zaindu... poliki-poliki oraingo administrazio batenak bezalako zerbitzuak emateraino.\nSinboloak. Armarria, bandera eta ereserkia\nEreserkia soinu errealean (amr artxiboa)\nAbesbatza eta orkestra (gaztelaniaz)\nAbesbatza eta orkestra (euskera)\nHaurren baesbatza eta ganbera orkestra\nMetalak eta perkusioa\nLehendakariak eta kontseilariek osatzen dute Nafarroako Gobernua. Lehendakaritzari dagokio Nafarroako Gobernuaren ekintza zuzentzea. Bere burua eta ordezkaria da, kideak izendatzen ditu eta bere ekintza koordinatzen du. Bestalde, Legebiltzarrak Nafarroako herria ordezkatzen du, legegintza-ahala erabiltzen du, Nafarroako Aurrekontuak eta Kontuak onartzen ditu, Gobernuaren ekintza bultzatu eta kontrolatzen du, eta ordenamendu juridikoak esleitzen dizkion beste eginkizun batzuk betetzen ditu.\nNafarroako Parlamentuaren webgunea. Osoko bilkurak eta batzordeak zuzenenan. Legegintza eta jarduera parlamentarioa.\nGobernua eta haren kideak. Presidenteari eta Gobernuaren egoitzari buruzko informazioa. Aurrekontuak.\nEzagutu Nafarroako Lehendakaria eta bere jarduera.\nNafarroako Hitzarmen Ekonomikoa\nNafarroako finantzaketa-sistema propioa da. Konstituzioak babestuta dauden bere eskubide historikoetatik eratorria da.\nForu Ogasunak bere lurraldeari dagozkion zergak ezartzeko eta biltzeko ahalmena du. Lortutako diru-sarrerekin, bere eskumeneko zerbitzu publikoak finantzatzen ditu (osasuna, hezkuntza, gizarte-politikak, errepideak eta abar) eta, ekarpen ekonomikoaren bidez, Estatuari bere gain hartuta ez dituen eta, beraz, bere lurraldean Estatuko administrazioak eskaintzen dituen eskuduntzei dagokien zenbatekoa ordaintzen dio.\nSistema hori eraentzeko, Hitzarmenak Nafarroaren eta Estatuaren arteko zerga- eta finantza-harremanak ezartzen eta bateratzen ditu eta ekarpen ekonomikoa kalkulatzeko mekanismoa finkatzen du.\nSistema hori XIX. mendearen erdialdean sortu zen, Nafarroak Erresuma izaera galdu zuenean eta espainiar merkatu bakarra deitu daitekeenean sartu zenean. Iraun duen 170 urte baino gehiagotan, mota guztietako erregimen politiko eta zerga-erregimenekin batera existitu du, Europar Batasunak Europako Merkatu Bateraturako ezarritako eskakizunetara egokitu arte.\nInformazioa gehiago Hitzarmen Ekonomikoari buruz


Txantiloi:Txantiloi dokumentazioa - Wikipedia, entziklopedia askea.\n280 hizkuntza hedatua bildua\nDokumentazio hau Txantiloi:Txantiloi dokumentazioa/dok (Aldatu | Historia) orritik hartu eta hemen barneratu da.\nTxantiloi honek orain ikusten ari zaren bezalako dokumentazio orri bat erakusten du. Barneratutako orrietan jartzeko erabiltzen da. Oro har txantiloiak, baina ez du zertan horrela izan behar beti.\n2.2 Parametro guztiak\nTxantiloi honi esker gainerako txantiloiak babesteko aukera dago, bai eta txantiloiari buruzko informazioa, dokumentazioa, kategoriak eta Wikidatako hizkuntza arteko lotura aldatzeko ere. Bestalde, erabiltzen den txantiloiaren funtzionamendua txantiloiaren beraren orrian erakusten du.\nDokumentatzea behar duen orriaren bukaeran ondorengoa idatzi:\nBehin hau eginda, eta lehenagotik ez bazen dokumentaziorik existitzen, "sortu" lotura bat agertuko da. Bertan klikatuz zuk zeuk sortu ahal izango duzu. Gainera bete beharreko atalak automatikoki sortuko dira txantiloiari oinarrizko formatu bat emanez. Argibideak jarraitu eta <!-- --> ordezkatu baino ez duzu egin behar, baita beraien artean dagoena ere.\nGarrantzitsua da <noinclude> baino lehen (eta txantiloiaren kodea eta gero) ez egotea inolako hutsune edo jauzirik. Horrela egin ezean nahi ez diren efektuak izan ditzake erabilitako txantiloian.\nTxantiloiari dagozkion kategoriak eta Wikidatako hizkuntza arteko lotura dokumentazio orrian (/dok) gehitu beharko dira <includeonly> eta </includeonly> etiketen artean, mezuak adierazten duen bezala.\nDokumentazio orriak zerbaitegatik jada baditu "includeonly" edo "noinclude" etiketak "<" ikurraren ordez "<" jarri.\nErabilera orokorrenaz aparte beste hainbat aukera eskaintzen ditu:\n| Dokumentazioa ez badago ohiko /dok azpiorrian hemen zehaztu daiteke.\n| edukia = Dokumentazioaren edukia. Parametro hau ez erabiltzea gomendatzen da.\n| izenburua = Izenburu lehenetsia "Txantiloi dokumentazioa" da eta horrela izan beharko litzateke kasu bereziren batean izan ezik.\nOndoren txantiloi honen parametro guztiak agertzen dira (bertikalean). Noski, ez da derrigorrezkoa guztiak erabiltzea.\n| izenburua =\nTxantiloi:Txantiloi dokumentazio azpiorrialdea\nTxantiloietan erabiltzeko txantiloiak\nOrriaren azken aldaketa: 12 apirila 2018, 18:18.


edestirako apur batzuek\nOrratiokan ikutu ez dedan antzerti-mota bat «Opera» deritzana degu. Uste det ez ditekela aitatu gabe utzi.\nEuskel-Operak ale ederrik eman dula guziok dakizute. Asi Santesteban'eren «Pudente», Zapirain'en «Txanton Piperri», «Artzai Mutilla» Ortiz Sn. Pelayo'rena; Usandizaga'k «Mendi-Mendian», Decrept'ek «Maitena»; Azkue'k «Urlo»; Mokoroa'k «Zara»; Guridi'k «Mirentxu» ta «Amaya». Danak gure izaeraz betetako lanak dira, sarritan, gure musikaz batera euskal-izena munduaren zear zabaldu dutenak. Musikatzaz ez det ezer esango, bai ordea libreto edo gaitzaz, auetatik bat, Emeterio Arrese'k «Zara» Operarako sortutakoa, bikaña bera bezelakoa. Zeok egiztatu dezazuten bi neurtitz irakurriko dizkitzutet:\nAritz-makilla nik emen\nLeitzalarre'ko baso beltzean\naukeraz ebaki nuen.\nEraso nai det lenbailen;\nZer gai arrotzek izan lezake\nmakil onek ainbat almen?\nEz didazute ukatuko pitxi yayoa ez danik ta edozein lirika'rekin neurtzeko diña.\nZer ikusi gejago ere badegu oraindik Euskel-Antzertiaren barrutian. Ta zuek, donostiarrok, arro izateko beste zio bat ba-dezute, azken erako teatro berria emen lenengo aldiz lur eman diozutelako: «Saski-Naski» aitatzen det. Ikuskizun eder, ertitsu ta aukera-aukerakoa. Saski-Naski eredutzat artuta sortu dira: Bilbao'ko «Oldargi»; Gernika'ko «Elai-alai»; Zarautz'ko «Naste-borraste» taldeak. Guziak lan onuragarria Euskel-Erriaren alde egiten ari dira ta zorion ta txaloak ondo irabazi dituzte.\nOnekin Euskel-Antzertia'ren kondaraitxoa ia amaitua zegon, bañan apika osoa izateko zerbait geigo bear zaio: Euzko-gaiz, bañan erderaz idatzitako Teatroaren berri ematea. Ta eskola ontakoak izan dira bilbotarrak, batez ere, Alfredo Etxabe, Arriaga, Nikolas Biar, Parada, Orueta, Sota, Uruñuela ta abar. Kanpion'ek ere gaztaroan kondaira gaiaz Iruña'n antzeztua izan zan antzerki bat edo beste egin zun. «Euskariana» idazti batean beste bat argitaratu zun Domingo Agirre'k euskeraz itzulia.\nItzaldia amaitzera noa. Kondaira atzeruntz begiratzen ba'da, aurrealdea aurreruntz joateko ustez, asmoz, gogoz ordea izan oi da. Etorkizunari begira dezaiogun bada apur bat. Iztundearen lana sendotu egin bear da laguntza guziak ortarako emanez. Ez da aski Donosti'an urtean bizpairu antzerkizun gertutzea. Donostia Euskel-Teatroaren seaska izan ba'zan, ostatu ta bizi lekua izaten jarraitu bear du. «Antzerti-adiskide» talde gazte ta gartsu bat biltzea aski da orretarako. Neguero «temporada» «teatro-aldi» bat antolatuko luke gutxinez 15-20 ogei antzerkizun gertuaz. Naiz antzokia oso aundia ez izan asierako naikoa izango litzake. Erritako talde bikañenak ere oso errez ta merke aldi oietan sartu ditezke. Gauzak ondo eraman ezkero ez litzakela dirurik galduko uste det. Ta irabaziak Euskel-Antzerti ta Euzkadi'rentzako ezin neurtu añakoak izango lirake. Gañera diru kontura joan da, pelotari ta futbolistai diru saria ematen diote; ez dakit nik zergatik ez degun sortu bear, emendik aurrera, antzezlari euskaldunak dirutan zerbait jaso dezaten. Txindiak bultza egiten du, mugi-arazten du. Ta au bear du Euskel-Antzertiak. Ez da naikoa antzerkigilleak antzerkiak idaztea. Antzerkiak ez dira egiazko Teatro, antzeztu arteraño. Ta naita naiezkoa degun beste gauz bat, antzerkiak argitaratzea da. Lenago Mujika Gregorio'k «Izarra» sallaz egin zuana jarraitu bear degu. Illean bein edo aliketa maizen antzerki zar ta berriak irarri-arazi. Ta lan au ondoena «errebista» eran aldizkingi bat sortuta egingo litzake. Arpidedunak bilatu ezkero gauza erreza da, ta lenbailen betor. Uste ez degun zaletasuna dago erritan euskal-antzertirako ta, bazkun, eliz-billera, batzoki ta lagunarteak beti gose ta antzerki berrien eskean ari zaizkigu. Gaur bertan edozein igandez gezurrik gabe esan diteke 20 edo 25 tokitan euskel-antzezkizunak egingo dirala. Erdel-Teatroa ezagutzen ez zan erri askotara euskel-antzerkia eldu da.\nLagundu dezaiegun bada egiteko garrantzi aundidun ortan. Oraingo ekaitz ta itxaso asarrien artean Euzkadi'ko ontxiska ikastola ta antzertiaren bidez bakarrik kaira eldu diteke. A. Arana'k Soroa'ri onek lenengo jostirudia egin zuanean idatzi zion bezela. «Euskel-Antzertia oiturak ta sinismena ondatzera ez-badator, ta ez dator, ongi etorria bedi», ta Jaungoikoak indarra eman dezaiola. Ta nik ain zintzo ta adi entzun didazuten andre ta jaunai, eskerrik sutsuenak emanez geroz erantsiko det:\nTa maitagarriak euskel-antzerkigille apalen biotzetan leku artu dezatela.


Araba - Berria.eus\n"Araba" bezala etiketatutako albisteen zerrenda\nGasteiz, altxor berdea\nGasteiz hiri berde bat da, eta aukera ugari eskaintzen ditu jarduera interesgarriak egiteko, naturarekin bat eginez. Halaber, ondare historiko oso garrantzitsua du, eta gastronomia bikaina.\nMercedeseko zuzendaritzak sindikatuei egotzi die inbertsio plana grebarekin «boikotatu» nahi izatea\nGreba «zentzugabea» eta «kaltegarria» dela iritzi dio. Langile batzordearen gehiengoak deituta, bihar hasiko dituzte lanuzteak. 5.000 langile inguru daude deituta.\nBEZ iruzurra 2020koa halako bi izan zen iaz Araban\nAldundiak 95,3 milioi euroko iruzurra detektatu du.


Bere ondareari balioa emongo deutso Bilboko Arte Eder Museoak 110. urteurrenean - bizkaie.biz\nBere ondareari balioa emongo deutso Bilboko Arte Eder Museoak 110. urteurrenean\nDabi Piedra\t2018-01-09 12:52 Kulturea\nEraikin zaharrean lanak egin, eta hiru erakusketa berezi antolatuko ditue 2018an.\nMiguel Zugaza, Kirmen Uribe, Xabier Sagredo, Juan Mari Aburto, Luis M. Uriarte eta Gorka Martinez | Ikusi handiago | Argazki originala\n1908an zabaldu zan Bilboko Arte Eder Museoa, eta bertako arduradunek 110. urteurrena aprobatxau nahi dabe barrura begiratu eta museoak daukan ondareari balioa emoteko. Batetik, artelanetan daukan ondarean ipiniko dabe arretea, berau beste ikuspegi batetik landu eta gizarteratuz. Bestetik, museoaren eraikina bera be ondarea dala ikusita, erreformea egingo dabe, gaur egungo beharretara egokitzeko.\nMuseoan bertan egindako agerraldian, Miguel Zugaza zuzendariagaz batera egon dira Xabier Sagredo BBK-ko presidentea eta Juan Mari Aburto Bilboko alkate eta museoko patronatuko burua. Izan be, sinatu daben akordioari esker, BBK izango da 110. urteurreneko ekitaldien babesle nagusia, aspalditik datorren lankidetzeari segidea emonaz. Ohore ukaezina da ospakizunean parte hartu ahal izatea, adierazo dau Sagredok. Aburtok dino Arte Eder Museoak modernizazinoa behar dauela, baina nortasuna galdu barik.\nLuis Maria Uriarte arkitektoa arduratu da eraikinaren erreformearen nondik norakoak zehazteaz. Museoaren parte zaharra, 1945ean eregitakoa barrituko dabe, hiru ardatz nagusitan oinarrituta: Lehenengoa, beheganea aldatzea izango da, oraingoak artelanak behar dan moduan ikustea trabatzen dau eta, baldosen distireagaitik. Beraz, egurrezkoa ipiniko dabe.\nBigarrenik, hormen ezaugarriak aldatuko ditue, kanpokoa eta barrukoa kontaktuan egon daitezan. Orain barrukoa ezkutauta moduan dago, uriagaz hartu-emon handiagoa egotea bilatuko dogu, azaldu dau Uriartek. Hirugarrenik, sabaietako argi-zuloak aldatuko dira, argi gehiago sartu daiten aretoetara.\nEraikineko obrak maiatzetik irailera bitartean egingo ditue eta, tarte horretan, momenturen baten museoaren eraikin zaharra publikoari zarratu beharko deutsie. Halandabe, bilbotarrek zein bisitariek izango dabe zer ikusi obrak martxan dagozan bitartean, 110 maisulan izeneko erakusketa berezia egongo da eta.\nErakusketa horretan, Arte Eder Museoaren jaubetzako 110 obra esanguratsu aukeratuko ditue, bilduma guztiko nabarmenenak, eta danak batera ipiniko ditue BBK eta 32. aretoetan. Gure bildumearen aberastasuna eta kalidadea ikusi ahal izango da, Miguel Zugazaren esanetan. Bide batez, museoaren historiari errepasoa egiteko balio izango dau.\nBehin erreformea amaituta, 110. urteurrenagaz lotutako beste erakusketa bat zabalduko dau museoak. Kirmen Uribe idazlea komisario dala, ABC museoaren alfabetoa izeneko proposamen barritzailea ezagutu ahal izango dabe bisitariek. Alfabetoko 30 letra hartu eta bakotxa kontzeptu bategaz lotuko dau Uribek. Ondoren, kontzeptu horreetako bakotxa museoaren bildumako obra batzukaz batera agertuko da.\nBilduma osoa hartu eta barrura begiratuko dogu, azaldu dau idazleak, orain arte batera egon ez diran koadroak alkarregaz lotuko doguz, erakusketa hau ez da kronologikoa izango. Horrek sorpresak eragingo dituala dino. Alfabeto berezi horretako berbak lau hizkuntzatatik hartuko ditu Uribek: euskeratik, gaztelaniatik, frantsesetik eta ingelesetik. Hartara, Bilbao, noir, word, zubi eta abar egongo dira.\nMiguel Zugazak zehaztu dauenez, ABC museoaren alfabetoa erakusketan letra bakotxak areto bat hartuko dau, ordurako erabarrituta egongo dan museoaren zatian. Obren berrikuspen literarioa izango dala dino museoaren zuzendariak.\nUrteurrenagaz lotutako ekimenak biribiltzeko, Arte Eder Museoko ondarea Bizkai osora zabaltzeko ekimena be martxan ipiniko dabe, Artearen ibilbidea dalakoari esker. Museoaren bilduma iraunkorreko 40 obra aukeratu eta horreen kalidade oneko erreprodukzinoak herririk herri erakutsiko ditue. Bizkaiko ia 30 herritara helduko da Artearen ibilibidea eta geltoki bakotxean jarduera didaktikoak atonduko ditue.\nHortaz, Juan Mari Aburtok azpimarratu dauenez, iragana eta oraina ez eze, etorkizuna be landuko dau Arte Eder Museoak. Alkateak gogoratu dau 2017an lehenengoz izan dituala museoak 300.000 bisitari baino gehiago eta hazten segitzeko oinarritzat jo dau datu hori. Zugazak ganeratu dauenez, 110. urteurrena barrura begiratzeko erabili nahi dabe, museoak daukan ondareari arreta berezia emonda, eraikinetik hasita eta artelanak ahaztu barik. Gure ondareari balioa emoteko sekula egin dogun ahaleginik handiena izango da.\nSagredo eta Aburto, BBKren eta Arte Eder Museoaren arteko hitzarmena sinatzen


LagunAro, BGAEren ohiko Batzar Nagusia antolatu du uztailak 8rako | Mondraberri Arrasateko Ataria\nHasiera Albisteak LagunAro, BGAEren ohiko Batzar Nagusia antolatu du uztailak 8rako\nLagunAro, BGAEren ohiko Batzar Nagusia martxoaren 24rako aurreikusita zegoen hasiera batean, baina COVID-19tik eratorritako pandemia agertu zenez, erakundeko Kontseilu Errektoreak erabaki zuen batzarra atzeratzea, osasun-agintarien inguruabarrek eta gomendioek posible egin arte.\n2020ko ohiko Batzar Nagusiaren deialdi berria 2020ko uztailaren 8rako ezarri da, eta bitarteko telematikoen bidez garatuko da.\nAdibidez, kuoten proposamenean bi aldaketa esanguratsu sartu dira. Alde batetik, indarraldia 2020ko uztailaren 1etik 2021eko martxoaren 31ra bitartekoa izango da (2020ko apirilaren 1etik 2021eko martxoaren 31ra bitarteko aldiari buruzko aurreko dokumentuan ezarritakoaren aurka). Bestalde, zenbait aldaketa egin dira banaketa-prestazioak finantzatzeko proposatutako kuotetan, kontuan hartuta COVID-19k prestazio jakin batzuetan duen eragina (enplegurako laguntza eta aldi baterako ezintasuna, batez ere). Nolanahi ere, kuota partzial batzuk doitu arren, banaketa-prestazioak finantzatzeko guztizko kotizazioa egungo maila berean mantentzen da ( % 12,77).\nEra berean, adierazi behar da gai-zerrendan beste puntu bat sartu dela (5. zenbakia), Batzar Nagusiak berak Kontseilu Errektoreak presaz hartutako erabaki batzuk berresteko, COVID-19tik eratorritako egoera honen hasieran, kooperatibetan duen eragina arintzeko (egutegi mugikorraren estaldura onartzea, enplegurako laguntzaren barruan).\nBestalde, 4. puntuan jasotako estatutu- eta erregelamendu-aldaketen proposamenen barruan (hasiera batean martxorako aurreikusitako Batzar Orokorrari begira aurkeztu ziren horiek), nabarmentzekoa da LagunArok emandako Ezintasun Iraunkor kualifikatua (DPTC), eguneratzea eta egokitzea helburu duena, bai eta horretara bideratutako baliabideak efizienteagoak izatea ere.\nBatzar Nagusi honi buruzko informazio guztia erakundearen webgunean dago eskuragarri (www.lagunaro.es).


Chengdu - Wikipedia, entziklopedia askea.\nChengdu (txinera sinplifikatuz: 成都, pinyineraz: Chéngdu), Sichuango probintzian kokatua. Guztira, 10.820.000 biztanle inguru dauzka 12.390 kilometro koadroko azaleran, horietarik 3.900.000 inguru erdigunean bizi direlarik. Sichuango zentro politiko, komertzial eta ekonomiko garrantzitsu bat izan da historikoki Chenhdu.\nAzpiprobintzia mailako hiria\nTxinako probintzia Sichuan\n30°39′36″N 104°03′48″E / 30.66°N 104.0633°E / 30.66; 104.063330°39′36″N 104°03′48″E / 30.66°N 104.0633°E / 30.66; 104.0633\nLinz, Montpellier, Volgograd, Palermo, Kōfu, Ljubljana, San Petersburgo, Winnipeg, Koblentza, Medan, Phoenix, Malinas, Knoxville, Łódź, Lviv, Zapopan, Sheffield, Recife, Perth, Maputo, Maastricht, Luang Prabang, Lahore, La Plata, Katmandu, Horsens, Honolulu, Hamilton, Haifa, Homel, Gimcheon (en) , Flandriako Brabante, Fez, Fingaleko konderria, Dalarna, Daegu, Txiang Mai, Bonn, Bangalore, Esmirna eta Valentzia\n川A eta 川G\n2 Inguru naturala eta kokapena\nChengdu Txinako hego-mendebaldeko lehen puntu urbano ezagunetako bat da, duela 2.400 urteraino lyzatzen den historiarekin, lehenbiziko Shu Enperadoreak bere hiriburua hemen eraiki zuenean. Shu izen horrek iraun du erabilpenean gaur egun arte. Chengduko haran emankorra antzinako Shu erresumaren erdigunea izan zen, bertako kultura eta ondare aberatsak elikatzen zituen zibilizazio distiratsua sortuz.\nHaran eta lautada emankor batean kokatzen da hiria. Ureztatze bikainari eta baliabide mineralen ugaritasunari esker, baliabide naturalez hornituriko hiria da.\nChengduren mugakideak honakoak dira: Ngawa prefektura autonomoa ipar-mendebaldean, Deyang ipar-ekialdean, Ziyang ekialdean, Meishan hegoaldean, eta Ya'an mendebaldean.\nDatu klimatikoak (Chengdu, 1971-2000)\n9.3 11.2 15.9 21.7 26.0 28.0 29.5 29.7 25.2 20.6 15.8 10.7 20.3\n2.8 4.7 8.2 12.9 17.2 20.5 22.0 21.7 18.6 14.6 9.5 4.5 13.1\n7.9 12.1 20.0 44.2 78.5 106.8 224.5 201.1 118.8 35.2 15.9 5.2 870.2\n7.0 8.5 10.9 13.0 14.7 15.2 17.6 15.8 15.6 13.1 7.7 5.2 144.3\n53.3 51.4 83.1 113.9 121.7 117.2 131.9 155.0 77.6 59.4 57.2 51.6 1073.3\n83 81 79 78 76 81 86 85 85 85 83 84 82.2\nIturria: China Meteorological Administration\nChengduko barruti eta konderrien mapa.\nChengduko Shudu etorbidea.\nJinli kalearen ikuspegia.\nPrefektura mailako Chengdu hiriko erdigunea bost barrutik osatzen dute:\nQingyang Barrutia (青羊区)\nJingjiang Barrutia (锦江区)\nJinniu Barrutia (金牛区)\nWuhou Barrutia (武侯区)\nChenghua Barrutia (成华区)\nHiriaren erdigunearen inguruan, beste lau barruti daude:\nLongquanyi Barrutia (龙泉驿区)\nQingbaijiang Barrutia (青白江区)\nXindu Barrutia (新都区)\nWenjiang Barrutia (温江区)\nEta prefektura mailako hiriaren antolaketa osatuz, nekazal guneetako konderri mailako lau hiri eta sei konderri:\nPengzhou Hiria (彭州市)\nQionglai Hiria (邛崃市)\nChongzhou Hiria (崇州市)\nDujiangyan Hiria (都江堰市)\nJianyang Hiria (简阳市)\nJintang Konderria (金堂县)\nShuangliu Konderria (双流县)\nPi Konderria (郫县)\nDayi Konderria (大邑县)\nPujian Konderria (蒲江县)\nXinjin Konderria (新津县)\nKulturaren alorrean Chengdu da toki bat non Sichuango Operaren ikuskizunak ohikoak diren. Pekingo Operaren aldagai bat da, non zenbait teknika berezi nabarmentzen diren, hala nola bianlian (aurpigekarak aldatzea), gundeng (kriseilu dantzariak) eta tunhuo (su-jaleak).\nChengdun miretsia den poeta bat da Du Fu klasikoa. Chengdun bizi izan zen garaian etxola bat eraki zuen, eta bisitarientzako erakarpen puntua da 21. mendean ere Haizete batek etxola deuseztu zuen arren, poeta hiltzean herritarrek etxe berria altxatu zuten artista omentzeko. Ming eta Qing dinastia garaietan berreraiki behar izan zuten berriz ere, eraikuntzak kalteak jasan zituelako.\nWu markesaren tenplua: Zhuge Liangen omenez eraiki zen, Hiru Erreinuen garaian Shu erreinuko lehen ministro izandakoa. Jatorrizko tenplua Liang hil baino 400 urte lehenago eraiki zen. Ming dinastia garaian, Shu errege izandako Liu Bei enperadorearen hilobiaren tenplua eraiki zen. Qing dinastia garaian tenplua eraberritu zen. 37.000 kilometro koadroko azalera dauka.\nWenshu monasterioa: Tang dinastia garaian eraikitako monasterio budista da. Wenshu jainkoaren omenezko monasterioa, Chengdun ondoen kontserbaturikoa da eta 5,5 hektareako azalera hartzen du. Tenpluaren konplexua 200 eraikinek osatzen dute, eta bertan budaren 400 estatuatik gora aurki daiteke.\nWang Jian jeneralaren hilobia: Tang dinastia garaian ejerzitoko jeneral izandako Wang Jianen hilobia da. Jenerala izan ondoren, Shu erreinuko enperadore izendatu zuten.\nPanda Haztegi eta Ikertegia ere hiritik gertu da, 1993tik panda handien superbibentziara dedikatutako zentroa.\nSichuango gastronomiak ospe eta izaera berezia da Txinako sukaldaritzan, eta Chengdun du bere zentroetako bat. Zapore min pikanteak dira sukaldaritza honen ezaugarri ohikoena, eta Chengdun proba daitezkeen plateren artean daude burruntzi bariatuak (chuanchuanxiang), txerriki albondiga pikanteak (hongyou chaoshou), untzi errea eta fideoak kakahuete saltsa minean (dandianmian).\nSakontzeko, irakurri: «Chengdu Shuangliu Nazioarteko Aireportua»\nSakontzeko, irakurri: «Chengduko metroa»\n↑ a b c (Ingelesez) «Chengdu: Sichuan’s Fascinating Capital» South China Morning Post 2018-01-01 (Noiz kontsultatua: 2022-03-30).\n(Txineraz) Chengduko gobernuaren webgunea.\n(Ingelesez) Chengduri buruzko bideoa.\nAzken aldaketa 31 martxoa 2022(e)an, 13:52(e)tan\nOrriaren azken aldaketa: 31 martxoa 2022, 13:52.


Cookien inguruko informazio gehiago - Viuda de Sainz\nCookie bat ia edozein web orri bisitatzen duzunean zure nabigatzailean gordetzen den testu-fitxategi kaltegabea da. Cookiearen erabilgarritasuna webgunea zure aurreko bisita gogoratzea da orri hori berriro bisitatzen duzunean. Jende askok ez dakien arren, cookieak 20 urte daramatzate, World Wide Webeko lehen nabigatzaileak agertu zirenean.\nEz da birus bat, ezta troiano bat, ezta zizare bat, ezta spam, ezta spyware ere eta ez ditu pop-up leihoak irekitzen.\nZer informazio mota gordetzen du cookieak?\nCookieek normalean ez dute zuretzako sentikorra izan daitekeen informazioa gordetzen, hala nola, kreditu-txartelak edo bankuko datuak, argazkiak, zure NAN edo informazio pertsonala, etab. Gordetzen dituen datuak izaera teknikoa dute, pertsonen lehentasunak, edukien pertsonalizazioa, eta abar.\nWeb zerbitzariak ez du zurekin asoziatzen, zure web nabigatzailearekin baizik. Izan ere, Internet Explorer erabiltzen baduzu normalean nabigatzeko eta saiatzen bazara webgune berdinetik nabigatzen Firefox edo Chrome-rekin ikusiko duzu webgunea ez dela konturatzen pertsona bera zarela, arakatzailearekin erlazionatzen duelako, ez pertsona berarekin.\nCookie teknikoak: hauek oinarrizkoenak dira eta beste gauza batzuen artean, nabigatzen dagoen hori persona bat edo automatizatutako aplikazio bat den jakiten ahalbidetzen dute edo noiz nabigatzen duen erabiltzaile anomio batek edo erregistratutakoak, edozein web dinamikoren funtzionamendurako oinarrizko zereginak direnak.\nAnalisi cookieak: egiten ari zaren nabigazio motari buruzko informazioa biltzen dute, gehien erabiltzen dituzun atalak, kontsultatutako produktuak, erabilera-denbora, hizkuntza, eta abar.\nPublizitate cookieak: zure nabigazioan, jatorrizko herrialdean, hizkuntzan, eta abarren oinarritutako publizitatea erakusten dute.\nZer dira berezko cookieak eta zer hirugarrenenak?\nBerezko cookieak bisitatzen ari zaren orrialdetik sortutakoak dira eta hirugarrenenak kanpoko zerbitzu edo hornitzaileek sortuak direnak dira, esate baterako, Facebook, Twitter, Google, etab.\nZer gertatzen da cookieak desgaitzen baditut?\nCookieak desgaitzea izan dezakeen garrantzia zenbaterainokoa izan daitekeen uler dezazun adibide batzuk azalduko dizkizugu:\nEzin izango duzu webgunearen edukia Facebook, Twitter edo beste edozein sare sozialetan partekatu.\nWebguneak ezin izango du edukiak lehentasun pertsonaletara egokitu, online dendetan gertatzen den bezala.\nEzin duzu webguneko area pertsonalean sartu, hala nola, Nire kontua, Nire profila edo Nire eskariak.\nOnline dendak: ezinezkoa izango da erosketak online egitea, telefonoaren bidez edo denda fisikoan izan beharko dira.\nEzin izango da zure lehentasun geografikoak pertsonalizatu, hala nola, ordu zona, moneta edo hizkuntza.\nWebguneak ezin izango du webgunearen bisitariei eta trafikoari buruzko web azterketak egin, web orriaren lehiakortasuna zailduz.\nEzin izango duzu blogean idatzi, argazkiak kargatu, iruzkinak argitaratu, baloratu ezta edukiaren balorazioa egin. Webgunea ez da gai izango jakiten gizakia zaren edo spam-a argitaratzen duen automatizatutako aplikazio bat.\nEzin izango da publizitate sektorizatua bistaratu, webgunearen publizitatearen bitarteko diru sarrerak murriztuko dituena.\nSare sozial guztiek cookieak erabiltzen dituzte, desaktibatzen badituzu, ezingo duzu sare sozialik erabili.\nBai. Ez bakarrik ezabatu, blokeatu ere, era orokorrean edo bereziki domeinu espezifiko baterako.\nWebgune bateko cookieak ezabatzeko zure nabigatzaileko ezarpenetara joan behar duzu eta bertan domeinuarekin erlazionatutakoak bilatu eta ezabatu ahal izango dituzu.\nNabigatzaile ezagunen cookieen konfiguratzea\nHona hemen Chrome nabigatzailearen cookie zehatz bat topatzeko era. Oharra: pauso hauek nabigatzailearen bertsioaren arabera alda daitezke:\nJoan Ezarpenak edo Lehentasunetara Artxibo menuaren bitartez, edo eskuineko goiko aldean agertzen den pertsonalizazio ikonoa sakatuta.\nAtal ezberdinak ikusiko dituzu, egin klik Aukera aurreratuak ikusi\nJoan Pribatutasunera, Edukiaren ezarpenak.\nDomeinu bakoitzaren cookie guztien zerrenda agertuko da. Domeinu jakin baten cookieak aurkitzea errazagoa izateko, idatzi helbidearen zati bat edo helbide osoa Bilatu cookieak\nIragazki hau bete ondoren, eskatutako webaren cookieen lerro bat edo batzuk agertuko dira pantailan. Orain hautatu besterik ez duzu eta X sakatu ezabatzeako.\nInternet Explorer nabigatzailearen cookie-en ezarpenetara sartzeko urrats hauek jarraitu (aldatu egin daiteke arakatzailearen bertsioaren arabera):\nJoan Tresnak, Interneten aukerak atalera\nMugitu graduatzailea nahi duzun pribatutasun maila doitzeko.\nFirefox nabigatzailearen cookie-en ezarpenetara sartzeko urrats hauek jarraitu (aldatu egin daiteke arakatzailearen bertsioaren arabera):\nHistorian aukeratu Erabili historiaren ezarpen pertsonalizatuak.\nOrain Onartu cookieak aukera ikusiko dituzu, zure lehentasunen arabera aktibatu edo desaktiba dezakezu.\nSafari para OSX nabigatzailearen cookie-en ezarpenetara sartzeko urrats hauek jarraitu (aldatu egin daiteke arakatzailearen bertsioaren arabera):\nJoan Lehentasunak atalera, gero Pribatutasunera.\nLeku honetan cookieak blokeatzeko aukera ikusiko duzu, nahi duzun blokeo mota doitzeko.\nSafari para iOS nabigatzailearen cookie-en ezarpenetara sartzeko urrats hauek jarraitu (aldatu egin daiteke arakatzailearen bertsioaren arabera):\nJoan Ezarpenak atalera, gero Safari.\nJoan Pribatutasuna eta Segurtasunera, Cookieak blokeatzeko aukera ikusiko duzu, egin nahi duzun blokeo mota doitzeko.\nAndroid gailuen nabigatzailearen cookie-en ezarpenetara sartzeko urrats hauek jarraitu (aldatu egin daiteke arakatzailearen bertsioaren arabera):\nArakatzailea exekutatu eta sakatu Menu tekla, eta gero Ezarpenak.\nJoan Segurtasun eta Pribatutasunera, Cookieak onartu aukera aktibatu edo desaktibatzeko.\nWindows Phone gailuen nabigatzailearen cookie-en ezarpenetara sartzeko urrats hauek jarraitu (aldatu egin daiteke arakatzailearen bertsioaren arabera):\nIreki Internet Explorer, gero Gehiago, gero Ezarpenak.\nCookieak onartu laukia aktibatu edo desaktibatu ditzakezu.


Graduondoko, aditu titulu eta formazio eskaintza interesgarriak udazkenetik aurrera - Topagunea | Euskaltzaleen Topagunea\n> Topaberri > Prestakuntza > Graduondoko, aditu titulu eta formazio eskaintza interesgarriak udazkenetik aurrera\nHainbat graduondoko eta ikastaro interesgarri jarriko dira martxan udazkenean. Urtez urte egonkortu diren eskaintzak dira batzuk, baina berriak ere badaude. Ondoko lerroetan aurkezten dizkizuegu interesekoak izan daitezkeen batzuk:\nSeigarren edizioa izango du Mondragon Unibertsitateko Humanitate eta Hezkuntza Zientzien Fakultateko (HUHEZI) SORguneak ikertegiak antolatutako Euskal Kulturgintzaren Transmisioa aditu tituluak.\nAditu titulua 2016ko urria eta 2017ko ekaina artean gauzatuko da eta aurreko edizioan bezala hilean behin asteburuko egonaldiak izango ditu saio presentzialak bertan emateko. Aretxabaletan izango dira saioak. Aurrez-aurreko saioetan adituen hitzaldiak eta sortzaile zein kultur eragileen testigantzak uztartuko dira.\nBi gai nagusitan sakonduko da edizio hontan: euskal nazio kulturalaren gaia aztertuko da batetik eta mikrosoziologiaren ikuspuntutik aztertuko da kultur transmisioa bestetik, familia transmisioan sakonduz.\nMatrikula egiteko epea zabalik dago urriaren 14rarte.\nOndoko loturetan aurkitu daiteke aditu tituluari buruzko informazio zehatza:\n5. edizioko bideoak\nHIZNET – Hizkuntza plangintza graduondokoa\nAsmoz fundazioak antolatzen duen graduondokoan hizkuntza plangintza izango da aztergai, beste urte batez. Graduondokoa Euskal Herriko Unibertsitatearen Berezko Titulua da. Tradizio luzeko graduondokoa da jadanik euskararen normalizazio prozesuaren barne-mekanismoak soziolinguistikatik aztertzen dituen HIZNET ikastaroa. Iñaki Martinez de Lunak zuzenduta, 2016ko azaroa eta 2017ko uztaila artean gauzatuko da hurrengo edizioa.\nIrakasleen artean soziolinguistikaren arloan eta hizkuntza politikan zein plangintzan ibilbide luzea duten aditu eta arituak daude. Ikastaroa on-line egiten da, sare bidez jasotzen baitira materialak eta osatu behar dira gai bakoitzari buruzko ariketak. Hortaz gain, lau saio presentzial ere badaude, Donostian egingo direnak ostiral arratsaldez.\nIzen-ematea urriaren 14rarte egin daiteke.\nOndoko loturan aurkitu daiteke HIZNETi buruzko informazioa:\nBOR BOR (k): Herri jakintzaren laborategia\nIzena emateko epea itxita dagoen arren, aipatzea merezi duen Joxemi Zumalabe fundazioaren ikastaroa aipatu behar dugu. Herri mugimenduen saretzea, elkar ezagutzea eta esperientzia trukerako espazio modura definitzen dute antolatzaileen BOR BOR (K).\nBi bloke nagusitan banatzen dira ikasturtean lantzen diren gaiak: Antolaketa, funtzionamendua eta aliantzak batetik, eta zapalkuntzen egungo mekanismoak eta alternatiba askatzaileak, bestetik.\nSaio presentzial eta ez-presentzialak ditu ikastaroak eta tartean bost asteburu (ostiral arratsaldetik igandera) programatuta ditu.\nLurraldea eta hizkuntza. Eragin linguistikoaren ebaluazioa graduondokoa\nUEUk eta EHUk lehenengoz antolatu dute Lurraldea eta hizkuntza graduondokoa. Euskal Herriko Unibertsitatearen Berezko titulua da. Hiru urtez izenburu bereko jardunaldiak antolatu ondoren graduondoko titulu berri honen eskaintza sortu da. Lurralde antolakuntzaren eta hirigintza planen eragin linguistikoa neurtzeko helburuz sortzen ari den lan-ildo berriari erantzun nahi dio ikastaro honek.\nLehen matrikulazio-aldia irailaren 22rartekoa izango da, eta gutxieneko matrikula kopurua betetzen bada, urrian berriro zabalduko da izena-emateko aukera.\nGraduondokoaren gaineko informazio gehiago:\nLurraldea eta hizkuntza. Eragin linguistikoaren ebaluazioa\nInteresekoak izan daitezkeen beste ikastaro eta eskaintza batzuk:\nIKTak eta konpetentzia digitalak hezkuntzan, etengabeko formakuntzan eta hizkuntzen irakaskuntzan\nAsmoz fundazioaren kultur kudeaketaren gaineko kultur eskaintza\n← Hiru urterako hedabide deialdia argitaratu du Eusko Jaurlaritzak\nUdazkena prestatzen →